2014O0060 — EL — 01.01.2017 — 004.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

►B ΚΑΤΕΥΘΥΝΤΉΡΙΑ ΓΡΑΜΜΉ (ΕΕ) 2015/510 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 19ης Δεκεμβρίου 2014 σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60) (αναδιατύπωση) (ΕΕ L 091 της 2.4.2015, σ. 3)

Τροποποιείται από:





Διορθώνεται από:









▼B

▼M2

ΚΑΤΕΥΘΥΝΤΉΡΙΑ ΓΡΑΜΜΉ (ΕΕ) 2015/510 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

της 19ης Δεκεμβρίου 2014

σχετικά με την εφαρμογή του πλαισίου νομισματικής πολιτικής του Ευρωσυστήματος (κατευθυντήρια γραμμή γενικής τεκμηρίωσης) (ΕΚΤ/2014/60)

▼B

(αναδιατύπωση)







ΠΕΡΙΕΧΟΜΕΝΑ ΜΕΡΟΣ ΠΡΩΤΟ — ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ ΜΕΡΟΣ ΔΕΥΤΕΡΟ — ΕΡΓΑΛΕΙΑ, ΠΡΑΞΕΙΣ, ΜΕΣΑ ΚΑΙ ΔΙΑΔΙΚΑΣΙΕΣ ΝΟΜΙΣΜΑΤΙΚΗΣ ΠΟΛΙΤΙΚΗΣ ΤΟΥ ΕΥΡΩΣΥΣΤΗΜΑΤΟΣ ΤΙΤΛΟΣ I — Πράξεις ανοικτής αγοράς Κεφάλαιο 1 — Επισκόπηση πράξεων ανοικτής αγοράς Κεφάλαιο 2 — Κατηγορίες πράξεων ανοικτής αγοράς Κεφάλαιο 3 — Μέσα διενέργειας πράξεων ανοικτής αγοράς ΤΙΤΛΟΣ II — Πάγιες διευκολύνσεις Κεφάλαιο 1 — Διευκόλυνση οριακής χρηματοδότησης Κεφάλαιο 2 — Διευκόλυνση αποδοχής καταθέσεων ΤΙΤΛΟΣ III — Διαδικασίες που εφαρμόζονται στις πράξεις νομισματικής πολιτικής του Ευρωσυστήματος Κεφάλαιο 1 — Δημοπρασίες και διμερείς διαδικασίες που εφαρμόζονται στις πράξεις ανοικτής αγοράς του Ευρωσυστήματος Τμήμα 1 — Δημοπρασίες Τμήμα 2 — Στάδια δημοπρασιών Ενότητα 1 — Ανακοίνωση δημοπρασιών Ενότητα 2 — Κατάρτιση και υποβολή των προσφορών των αντισυμβαλλομένων Ενότητα 3 — Κατανομή ποσού της δημοπρασίας Ενότητα 4 — Ανακοίνωση αποτελεσμάτων της δημοπρασίας Τμήμα 3 — Διμερείς διαδικασίες που εφαρμόζονται στις πράξεις ανοικτής αγοράς του Ευρωσυστήματος Κεφάλαιο 2 — Διαδικασίες διακανονισμού των πράξεων νομισματικής πολιτικής του Ευρωσυστήματος ΜΕΡΟΣ ΤΡΙΤΟ — ΑΠΟΔΕΚΤΟΙ ΑΝΤΙΣΥΜΒΑΛΛΟΜΕΝΟΙ ΜΕΡΟΣ ΤΕΤΑΡΤΟ — ΑΠΟΔΕΚΤΑ ΠΕΡΙΟΥΣΙΑΚΑ ΣΤΟΙΧΕΙΑ ΤΙΤΛΟΣ I — Γενικές αρχές ΤΙΤΛΟΣ II — Κριτήρια καταλληλότητας και απαιτήσεις πιστοληπτικής διαβάθμισης εμπορεύσιμων περιουσιακών στοιχείων Κεφάλαιο 1 — Κριτήρια καταλληλότητας εμπορεύσιμων περιουσιακών στοιχείων Τμήμα 1 — Γενικά κριτήρια καταλληλότητας εμπορεύσιμων περιουσιακών στοιχείων Τμήμα 2 — Ειδικά κριτήρια καταλληλότητας ορισμένων ειδών εμπορεύσιμων περιουσιακών στοιχείων Ενότητα 1 — Ειδικά κριτήρια καταλληλότητας τιτλοποιημένων απαιτήσεων Ενότητα 2 — Ειδικά κριτήρια καταλληλότητας καλυμμένων ομολογιών που εξασφαλίζονται με τιτλοποιημένες απαιτήσεις Ενότητα 3 — Ειδικά κριτήρια καταλληλότητας πιστοποιητικών χρέους που εκδίδει το Ευρωσύστημα Ενότητα 4 — Ειδικά κριτήρια καταλληλότητας ορισμένων μη εξασφαλισμένων χρεογράφων Κεφάλαιο 2 — Απαιτήσεις πιστοληπτικής διαβάθμισης του Ευρωσυστήματος για τα εμπορεύσιμα περιουσιακά στοιχεία ΤΙΤΛΟΣ III — Κριτήρια καταλληλότητας και απαιτήσεις πιστοληπτικής διαβάθμισης μη εμπορεύσιμων περιουσιακών στοιχείων Κεφάλαιο 1 — Κριτήρια καταλληλότητας μη εμπορεύσιμων περιουσιακών στοιχείων Τμήμα 1 — Κριτήρια καταλληλότητας δανειακών απαιτήσεων Τμήμα 2 — Κριτήρια καταλληλότητας καταθέσεων καθορισμένης διάρκειας Τμήμα 3 — Κριτήρια καταλληλότητας των RMBD Τμήμα 4 — Κριτήρια καταλληλότητας των DECC Κεφάλαιο 2 — Απαιτήσεις πιστοληπτικής διαβάθμισης του Ευρωσυστήματος για τα μη εμπορεύσιμα περιουσιακά στοιχεία Τμήμα 1 — Απαιτήσεις πιστοληπτικής διαβάθμισης του Ευρωσυστήματος για τις δανειακές απαιτήσεις Τμήμα 2 — Απαιτήσεις πιστοληπτικής διαβάθμισης του Ευρωσυστήματος για τα RMBD Τμήμα 3 — Απαιτήσεις πιστοληπτικής διαβάθμισης του Ευρωσυστήματος για τα DECC ΤΙΤΛΟΣ IV — Εγγυήσεις για τα εμπορεύσιμα και τα μη εμπορεύσιμα περιουσιακά στοιχεία ΤΙΤΛΟΣ V — Πλαίσιο του Ευρωσυστήματος για την πιστοληπτική αξιολόγηση αποδεκτών περιουσιακών στοιχείων ΤΙΤΛΟΣ VI — Πλαίσιο ελέγχου κινδύνων και αποτίμησης εμπορεύσιμων και μη εμπορεύσιμων περιουσιακών στοιχείων Κεφάλαιο 1 — Μέτρα ελέγχου κινδύνων για τα εμπορεύσιμα περιουσιακά στοιχεία Κεφάλαιο 2 — Μέτρα ελέγχου κινδύνων για τα μη εμπορεύσιμα περιουσιακά στοιχεία Κεφάλαιο 3 — Κανόνες αποτίμησης εμπορεύσιμων και μη εμπορεύσιμων περιουσιακών στοιχείων ΤΙΤΛΟΣ VII — Αποδοχή ασφαλειών σε νομίσματα εκτός του ευρώ σε έκτακτες περιπτώσεις ΤΙΤΛΟΣ VIII — Κανόνες χρήσης αποδεκτών περιουσιακών στοιχείων ΤΙΤΛΟΣ IX — Διασυνοριακή χρήση αποδεκτών περιουσιακών στοιχείων ΜΕΡΟΣ ΠΕΜΠΤΟ — ΚΥΡΩΣΕΙΣ ΣΕ ΠΕΡΙΠΤΩΣΗ ΜΗ ΣΥΜΜΟΡΦΩΣΗΣ ΤΩΝ ΑΝΤΙΣΥΜΒΑΛΛΟΜΕΝΩΝ ΜΕ ΤΙΣ ΥΠΟΧΡΕΩΣΕΙΣ ΤΟΥΣ ΜΕΡΟΣ ΕΚΤΟ — ΜΕΤΡΑ ΔΙΑΚΡΙΤΙΚΗΣ ΕΥΧΕΡΕΙΑΣ ΜΕΡΟΣ ΕΒΔΟΜΟ — ΠΡΟΣΘΕΤΑ ΕΛΑΧΙΣΤΑ ΚΟΙΝΑ ΧΑΡΑΚΤΗΡΙΣΤΙΚΑ ΤΩΝ ΠΡΑΞΕΩΝ ΝΟΜΙΣΜΑΤΙΚΗΣ ΠΟΛΙΤΙΚΗΣ ΤΟΥ ΕΥΡΩΣΥΣΤΗΜΑΤΟΣ Κεφάλαιο 1 — Πρόσθετα ελάχιστα κοινά χαρακτηριστικά που αφορούν όλες τις ρυθμίσεις για τις πράξεις νομισματικής πολιτικής του Ευρωσυστήματος Κεφάλαιο 2 — Πρόσθετα ελάχιστα κοινά χαρακτηριστικά που αφορούν τις συμφωνίες επαναγοράς και τις δανειακές συμβάσεις που καλύπτονται από ασφάλεια Κεφάλαιο 3 — Πρόσθετα ελάχιστα κοινά χαρακτηριστικά που αφορούν αποκλειστικά τις συμφωνίες επαναγοράς Κεφάλαιο 4 — Πρόσθετα ελάχιστα κοινά χαρακτηριστικά που αφορούν αποκλειστικά τις δανειακές συμβάσεις που καλύπτονται από ασφάλεια Κεφάλαιο 5 — Πρόσθετα ελάχιστα κοινά χαρακτηριστικά που αφορούν αποκλειστικά τις πράξεις ανταλλαγής νομισμάτων για τους σκοπούς της νομισματικής πολιτικής ΜΕΡΟΣ ΟΓΔΟΟ — ΤΕΛΙΚΕΣ ΔΙΑΤΑΞΕΙΣ ΠΑΡΑΡΤΗΜΑ I — Υποχρεωτικά ελάχιστα αποθεματικά ΠΑΡΑΡΤΗΜΑ II — Ανακοίνωση δημοπρασιών ΠΑΡΑΡΤΗΜΑ III — Ποσό κατανομής και δημοπρασίες ΠΑΡΑΡΤΗΜΑ IV — Ανακοίνωση αποτελεσμάτων δημοπρασίας ΠΑΡΑΡΤΗΜΑ V — Κριτήρια επιλογής αντισυμβαλλομένων για τους σκοπούς συμμετοχής σε παρεμβάσεις στην αγορά συναλλάγματος ΠΑΡΑΡΤΗΜΑ VI — Διασυνοριακή χρήση αποδεκτών περιουσιακών στοιχείων ΠΑΡΑΡΤΗΜΑ VII — Υπολογισμός κυρώσεων που επιβάλλονται σύμφωνα με το πέμπτο μέρος ΠΑΡΑΡΤΗΜΑ VIII — Υποχρεώσεις παροχής αναλυτικών στοιχείων ανά δάνειο όσον αφορά τις τιτλοποιημενες απαιτήσεις και διαδικασία καθορισμού αρχείων αναλυτικών στοιχείων ανά δάνειο από το ευρωσυστημα ΠΑΡΑΡΤΗΜΑ IX — Διαδικασία παρακολούθησης επιδόσεων βάσει του πλαισίου του Ευρωσυστήματος για την αξιολόγηση της πιστοληπτικής ικανότητας ΠΑΡΑΡΤΗΜΑ ΙΧα — Απαιτήσεις ελάχιστης κάλυψής για τους εξωτερικούς οργανισμούς αξιολόγησής της πιστοληπτικής ικανότητάς στο πλαίσιο του Ευρωσυστήματος για την αξιολόγησή της πιστοληπτικής ικανότητάς ΠΑΡΑΡΤΗΜΑ ΙΧβ — Ελάχιστες απαιτήσεις στο πλαίσιο του Ευρωσυστήματος για την αξιολόγηση της πιστοληπτικής ικανότητας για τις εκθέσεις που αφορούν νέες εκδόσεις και τις εκθέσεις επίβλεψης όσον άφορά προγράμματά καλυμμένων ομολογιών ΠΑΡΑΡΤΗΜΑ XI — Μορφές τίτλων ΠΑΡΑΡΤΗΜΑ XII — Παραδείγματα πράξεων και διαδικασιών νομισματικής πολιτικής του Ευρωσυστήματος ΠΑΡΑΡΤΗΜΑ XIII — Πίνακας αντιστοιχίας ΠΑΡΑΡΤΗΜΑ XIV — Καταργούμενη κατευθυντήρια γραμμή και κατάλογος διαδοχικών τροποποιήσεών της







ΜΕΡΟΣ ΠΡΩΤΟ

ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Άρθρο 1

Αντικείμενο και πεδίο εφαρμογής

1. Η παρούσα κατευθυντήρια γραμμή καθορίζει τους ομοιόμορφους κανόνες που διέπουν την εφαρμογή της ενιαίας νομισματικής πολιτικής σε όλα τα κράτη μέλη με νόμισμα το ευρώ από το Ευρωσύστημα.

2. Το Ευρωσύστημα λαμβάνει κάθε πρόσφορο μέτρο για την εκτέλεση των πράξεων νομισματικής πολιτικής του με βάση τις αρχές, τα εργαλεία, τα μέσα, τις απαιτήσεις, τα κριτήρια και τις διαδικασίες που προβλέπονται στην παρούσα κατευθυντήρια γραμμή.

3. Η έννομη σχέση μεταξύ του Ευρωσυστήματος και των αντισυμβαλλομένων του εδράζεται σε πρόσφορες συμβατικές ή κανονιστικές ρυθμίσεις που εφαρμόζει η εκάστοτε ΕθνΚΤ και στις οποίες ενσωματώνονται αναλόγως οι διατάξεις της παρούσας κατευθυντήριας γραμμής.

4. Το διοικητικό συμβούλιο της ΕΚΤ μπορεί οποτεδήποτε να τροποποιεί τα εργαλεία, τα μέσα, τις απαιτήσεις, τα κριτήρια και τις διαδικασίες που αφορούν την εκτέλεση των πράξεων νομισματικής πολιτικής του Ευρωσυστήματος.

5. Το Ευρωσύστημα διατηρεί το δικαίωμα να ζητεί και να λαμβάνει από τους αντισυμβαλλομένους κάθε σημαντική πληροφορία που απαιτείται για την εκπλήρωση των καθηκόντων του και την επίτευξη των σκοπών του σε σχέση με τις πράξεις νομισματικής πολιτικής. Το ως άνω δικαίωμα δεν θίγει τυχόν άλλα ειδικότερα δικαιώματα του Ευρωσυστήματος να ζητεί πληροφορίες σχετικές με τις εν λόγω πράξεις.

Άρθρο 2

Ορισμοί

Για τους σκοπούς της παρούσας κατευθυντήριας γραμμής ισχύουν οι ακόλουθοι ορισμοί:

1) «πραγματικός αριθμός ημερών επί έτους 360 ημερών» (actual/360) : συμβατικά αποδεκτή μέθοδος υπολογισμού των τόκων σε σχέση με τις πράξεις νομισματικής πολιτικής του Ευρωσυστήματος, βασιζόμενη στον πραγματικό αριθμό ημερών επί έτους 360 ημερών·

2) «ειδικός φορέας-εκδότης χρεογράφων» (agency) : κάθε οντότητα την οποία το Ευρωσύστημα ταξινομεί στους ειδικούς φορείς-εκδότες χρεογράφων. Ο κατάλογος των οντοτήτων οι οποίες ταξινομούνται στην εν λόγω κατηγορία δημοσιεύεται στον δικτυακό τόπο της ΕΚΤ·

3) «τιτλοποιημένες απαιτήσεις» (asset-backed securities — ABS) : τίτλοι οι οποίοι καλύπτονται από χαρτοφυλάκιο πλήρως διαχωρισμένων χρηματοοικονομικών περιουσιακών στοιχείων (σταθερής ή ανανεούμενης σύνθεσης) και μετατρέπονται σε μετρητά εντός καθορισμένης χρονικής περιόδου. Επιπλέον, είναι δυνατό εν προκειμένω να περιλαμβάνονται και δικαιώματα ή άλλα περιουσιακά στοιχεία που αποσκοπούν στη διασφάλιση της εξυπηρέτησης της έκδοσης ή της έγκαιρης διανομής του προϊόντος της ρευστοποίησης στους κατόχους των τίτλων. Γενικά, οι εν λόγω τίτλοι εκδίδονται από επενδυτικό φορέα που συσταίνεται ειδικά προς τούτο και έχει αποκτήσει τα υποκείμενα χρηματοοικονομικά περιουσιακά στοιχεία από τον αρχικό δικαιούχο/πωλητή αυτών. Οι πληρωμές προς τους κατόχους των τίτλων εξαρτώνται πρωτίστως από τις εισοδηματικές ροές που παράγει το χαρτοφυλάκιο των περιουσιακών στοιχείων και από λοιπά δικαιώματα που σκοπό έχουν να διασφαλίσουν την έγκαιρη πληρωμή, π.χ. γραμμές ρευστότητας, εγγυήσεις ή άλλες μεθόδους γενικά γνωστές ως «πιστωτική ενίσχυση»·

4) «διμερής διαδικασία» (bilateral procedure) : διαδικασία βάσει της οποίας οι ΕθνΚΤ ή, σε εξαιρετικές περιπτώσεις, η ΕΚΤ διενεργούν πράξεις εξομάλυνσης των βραχυχρόνιων διακυμάνσεων της ρευστότητας ή οριστικές συναλλαγές απευθείας με έναν ή περισσότερους αντισυμβαλλομένους ή μέσω χρηματιστηρίου ή διαμεσολαβητών της αγοράς, χωρίς να προσφεύγουν σε δημοπρασία·

5) «σύστημα άυλων τίτλων» (book-entry system) : σύστημα που καθιστά δυνατή τη μεταβίβαση τίτλων και άλλων χρηματοοικονομικών περιουσιακών στοιχείων χωρίς τη μεταφορά του σώματος των τίτλων ή άλλων παραστατικών, π.χ. ηλεκτρονική μεταβίβαση τίτλων·

6) «εργάσιμη ημέρα» (business day) : α) σε σχέση με την υποχρέωση εκτέλεσης πληρωμής, οποιαδήποτε ημέρα λειτουργίας του TARGET2 εντός της οποίας μπορεί να εκτελεστεί η συγκεκριμένη πληρωμή ή β) σε σχέση με την υποχρέωση παράδοσης περιουσιακών στοιχείων, οποιαδήποτε ημέρα λειτουργίας του ΣΔΤ μέσω του οποίου πρόκειται να γίνει η παράδοση των σχετικών τίτλων στον οικείο τόπο·

7) «κεντρικό αποθετήριο αξιών» (ΚΑΑ) (central securities depository — CSD) : οντότητα η οποία α) καθιστά δυνατή την επεξεργασία και τον διακανονισμό συναλλαγών επί τίτλων υπό τη μορφή λογιστικών εγγραφών, β) παρέχει υπηρεσίες θεματοφυλακής (π.χ. διαχείριση εταιρικών πράξεων και εξοφλήσεων) και γ) διαδραματίζει ενεργό ρόλο όσον αφορά τη διασφάλιση της ακεραιότητας των εκδόσεων τίτλων. Οι τίτλοι μπορούν να ενσωματώνονται σε έγγραφο αλλά να είναι ακινητοποιημένοι ή αποϋλοποιημένοι (δηλ. να υφίστανται μόνον ως ηλεκτρονικές εγγραφές)·

8) «δάνειο που καλύπτεται από ασφάλεια» (collateralised loan) : συμφωνία μεταξύ ΕθνΚΤ και αντισυμβαλλομένου, βάσει της οποίας παρέχεται σε αυτόν ρευστότητα υπό μορφή δανείου εξασφαλιζόμενου με εκτελεστό τίτλο ασφάλειας που αυτός της παρέχει, π.χ. υπό τη μορφή ενεχύρου, εκχώρησης (assignment) ή άλλου βάρους επί περιουσιακών στοιχείων·

9) «αποδοχή καταθέσεων καθορισμένης διάρκειας» (collection of fixed-term deposits) : μέσο που χρησιμοποιείται για τη διενέργεια πράξεων ανοικτής αγοράς, όπου το Ευρωσύστημα καλεί τους αντισυμβαλλομένους να πραγματοποιούν καταθέσεις καθορισμένης διάρκειας σε λογαριασμούς που τηρούν στις οικείες ΕθνΚΤ με σκοπό την απορρόφηση ρευστότητας από την αγορά·

▼M2

10) «αρμόδια αρχή» (competent authority) : δημόσια αρχή ή όργανο που αναγνωρίζεται επίσημα από το εθνικό δίκαιο και εξουσιοδοτείται βάσει αυτού να εποπτεύει ιδρύματα στο πλαίσιο του συστήματος εποπτείας του οικείου κράτους μέλους, περιλαμβανομένης της ΕΚΤ ως προς τα καθήκοντα που ανατίθενται σε αυτή με τον κανονισμό (ΕΕ) αριθ. 1024/2013 του Συμβουλίου ( 1 )·

▼B

11) «αντισυμβαλλόμενος» (counterparty) : ίδρυμα το οποίο πληροί τα κριτήρια καταλληλότητας που καθορίζονται στο τρίτο μέρος και, ως εκ τούτου, διαθέτει πρόσβαση στις πράξεις νομισματικής πολιτικής του Ευρωσυστήματος·

▼M4

12) «καλυμμένη ομολογία» (covered bond) : χρεόγραφο, ο κάτοχος του οποίου μπορεί να ικανοποιηθεί ως προς τις εξ αυτού απαιτήσεις: α) άμεσα ή έμμεσα από πιστωτικό ίδρυμα και β) από ένα δυναμικό χαρτοφυλάκιο περιουσιακών στοιχείων το οποίο καλύπτει τις ομολογίες και για το οποίο δεν υφίσταται κατάτμηση του κινδύνου·

▼B

13) «δανειακή απαίτηση» (credit claim) : απαίτηση για την αποπληρωμή χρηματικού ποσού βάσει σχετικής ενοχικής υποχρέωσης του οφειλέτη έναντι του αντισυμβαλλομένου. Στις δανειακές απαιτήσεις συμπεριλαμβάνονται τα Schuldscheindarlehen και οι καταχωρισμένες στα οικεία μητρώα ιδιωτικές απαιτήσεις έναντι του ολλανδικού δημοσίου ή άλλων αποδεκτών οφειλετών που καλύπτονται από κρατική εγγύηση, π.χ. έναντι οργανισμών στεγαστικής πίστης·

14) «πιστωτικό ίδρυμα» (credit institution) : πιστωτικό ίδρυμα κατά την έννοια του άρθρου 2 παράγραφος 5 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου ( 2 ) και του άρθρου 4 παράγραφος 1 σημείο 1) του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου ( 3 ), το οποίο υπόκειται στην εποπτεία αρμόδιας αρχής ή ανήκει στο δημόσιο κατά την έννοια του άρθρου 123 παράγραφος 2 της Συνθήκης και υπόκειται σε εποπτεία ανάλογη με αυτή που ασκεί αρμόδια αρχή·

15) «αξιολόγηση πιστοληπτικής ικανότητας» (credit rating) : νοείται όπως στο άρθρο 3 παράγραφος 1 στοιχείο α) του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου ( 4 )·

▼M3

16) «διασυνοριακή χρήση» (cross-border use) : η παροχή ως ασφάλειας από τον αντισυμβαλλόμενο στην οικεία ΕθνΚΤ: α) εμπορεύσιμων περιουσιακών στοιχείων που τηρούνται σε άλλο κράτος μέλος με νόμισμα το ευρώ· β) εμπορεύσιμων περιουσιακών στοιχείων που έχουν εκδοθεί σε άλλο κράτος μέλος και τηρούνται στο κράτος μέλος της οικείας ΕθνΚΤ· γ) δανειακών απαιτήσεων, όταν η σχετική σύμβαση διέπεται από το δίκαιο κράτους μέλους με νόμισμα το ευρώ διαφορετικού από το κράτος μέλος της οικείας ΕθνΚΤ· δ) μη εμπορεύσιμων χρεογράφων εξασφαλισμένων με υποθήκη (RMBD) σύμφωνα με τις σχετικές διαδικασίες του ΣΑΚΤ· ε) μη εμπορεύσιμων χρεογράφων καλυπτόμενων από αποδεκτές δανειακές απαιτήσεις (DECC), τα οποία έχουν εκδοθεί και τηρούνται σε κράτος μέλος με νόμισμα το ευρώ διαφορετικό από το κράτος μέλος της οικείας ΕθνΚΤ·

▼B

17) «αντιστάθμιση συναλλαγματικού κινδύνου» (currency hedge) : συμφωνία μεταξύ εκδότη τίτλου και τρίτου προσώπου (του αντισταθμίζοντος) με την οποία μέρος του συναλλαγματικού κινδύνου που απορρέει από την είσπραξη εισοδηματικών ροών σε νόμισμα εκτός του ευρώ μετριάζεται μέσω της ανταλλαγής των εν λόγω εισοδηματικών ροών με ποσά σε ευρώ, τα οποία αναλαμβάνει να καταβάλει ο αντισταθμίζων παρέχοντας ενδεχομένως και εγγύηση για την καταβολή τους·

18) «θεματοφύλακας» (custodian) : οντότητα που αναλαμβάνει τη θεματοφυλακή και τη διαχείριση τίτλων και άλλων χρηματοοικονομικών περιουσιακών στοιχείων για λογαριασμό τρίτων·

19) «αγοραία αξία σε περίπτωση αθέτησης υποχρέωσης» ( default market value ) : σε σχέση με οποιαδήποτε περιουσιακά στοιχεία, σε οποιαδήποτε ημερομηνία: α) η αγοραία αξία των εκάστοτε περιουσιακών στοιχείων κατά το χρόνο αποτίμησης σε περίπτωση αθέτησης υποχρέωσης, υπολογιζόμενη με βάση την πιο αντιπροσωπευτική τιμή της τελευταίας εργάσιμης ημέρας πριν από την ημερομηνία αποτίμησης· β) σε περίπτωση που δεν υπάρχει αντιπροσωπευτική τιμή για συγκεκριμένο περιουσιακό στοιχείο κατά την εργάσιμη ημέρα που προηγείται της ημερομηνίας αποτίμησης, η τελευταία τιμή διαπραγμάτευσης. Εάν δεν υπάρχει διαθέσιμη τιμή διαπραγμάτευσης, η ΕθνΚΤ που προβαίνει στην πράξη καθορίζει μία τιμή, λαμβάνοντας υπόψη την τελευταία τιμή που είχε καθοριστεί για το περιουσιακό στοιχείο στην αγορά αναφοράς· γ) σε περίπτωση περιουσιακών στοιχείων για τα οποία δεν υπάρχει αγοραία αξία, η αξία που εξευρίσκεται βάσει οποιασδήποτε άλλης εύλογης μεθόδου αποτίμησης· δ) σε περίπτωση που η ΕθνΚΤ έχει πωλήσει τα συγκεκριμένα περιουσιακά στοιχεία ή άλλα ισοδύναμα στην αγοραία τιμή πριν από το χρόνο αποτίμησης σε περίπτωση αθέτησης υποχρέωσης, το καθαρό προϊόν της πώλησης μείον όλα τα εύλογα έξοδα, αμοιβές και δαπάνες που αυτή συνεπάγεται· ο υπολογισμός διενεργείται και τα ποσά καθορίζονται από την ΕθνΚΤ·

20) «παράδοση έναντι πληρωμής» (delivery-versus-payment ή delivery-against-payment system) : μηχανισμός που διασφαλίζει ότι στο πλαίσιο συστήματος διακανονισμού έναντι αντιτίμου (exchange-for-value) η οριστική μεταβίβαση, δηλ. η παράδοση περιουσιακών στοιχείων, επέρχεται μόνον όταν πραγματοποιηθεί αντίστοιχα η οριστική μεταβίβαση άλλων περιουσιακών στοιχείων, δηλ. η πληρωμή·

21) «διευκόλυνση αποδοχής καταθέσεων» (deposit facility) : πάγια διευκόλυνση που προσφέρει το Ευρωσύστημα, την οποία μπορούν να χρησιμοποιούν οι αντισυμβαλλόμενοι για να πραγματοποιούν σε αυτό μέσω ΕθνΚΤ καταθέσεις με διάρκεια μίας ημέρας και με προκαθορισμένο επιτόκιο·

22) «επιτόκιο διευκόλυνσης αποδοχής καταθέσεων» (deposit facility rate) : το επιτόκιο που εφαρμόζεται στη διευκόλυνση αποδοχής καταθέσεων·

▼M2

23) «εγχώρια χρήση» ( domestic use ) : η παροχή ως ασφάλειας, από αντισυμβαλλόμενο εγκατεστημένο σε κράτος μέλος με νόμισμα το ευρώ: α) εμπορεύσιμων περιουσιακών στοιχείων που έχουν εκδοθεί και τηρούνται στο ίδιο κράτος μέλος με αυτό της οικείας ΕθνΚΤ· β) δανειακών απαιτήσεων, όταν η σχετική σύμβαση διέπεται από το δίκαιο του κράτους μέλους της οικείας ΕθνΚΤ· γ) RMBD που έχουν εκδοθεί από οντότητες εγκατεστημένες στο κράτος μέλος της οικείας ΕθνΚΤ· δ) μη εμπορεύσιμα χρεόγραφα που καλύπτονται από αποδεκτές δανειακές απαιτήσεις και που έχουν εκδοθεί και τηρούνται στο κράτος μέλος της οικείας ΕθνΚΤ·

▼B

24) «σύστημα εξειδίκευσης ασφαλειών» (earmarking system) : σύστημα βάσει του οποίου οι ΕθνΚΤ διαχειρίζονται τις ασφάλειες, παρέχοντας ρευστότητα έναντι καθορισμένων, ταυτοποιήσιμων περιουσιακών στοιχείων που προορίζονται ειδικά για να χρησιμοποιηθούν ως ασφάλειες σε συγκεκριμένες πιστοδοτικές πράξεις του Ευρωσυστήματος. Η οικεία ΕθνΚΤ μπορεί να επιτρέπει την υποκατάσταση των εν λόγω περιουσιακών στοιχείων με άλλα, συγκεκριμένα και αποδεκτά περιουσιακά στοιχεία, υπό την προϋπόθεση ότι αυτά προορίζονται ειδικά για να χρησιμοποιηθούν ως ασφάλειες και επαρκούν για τη συγκεκριμένη πράξη·

25) «αποδεκτά περιουσιακά στοιχεία» (eligible assets) : περιουσιακά στοιχεία τα οποία πληρούν τα κριτήρια που καθορίζονται στο τέταρτο μέρος και, ως εκ τούτου, είναι αποδεκτά ως ασφάλειες στις πιστοδοτικές πράξεις του Ευρωσυστήματος·

26) «τέλος της ημέρας» (end-of-day) : η ώρα της εργάσιμης ημέρας, μετά το πέρας της λειτουργίας του συστήματος TARGET2, κατά την οποία οριστικοποιούνται οι πληρωμές που αποτελούν αντικείμενο επεξεργασίας μέσω του εν λόγω συστήματος·

27) «δείκτης πληθωρισμού της ζώνης του ευρώ» (euro area inflation index) : δείκτης που παρέχει η Eurostat ή εθνική στατιστική αρχή κράτους μέλους με νόμισμα το ευρώ, π.χ. ο Εναρμονισμένος Δείκτης Τιμών Καταναλωτή (ΕνΔΤΚ)·

28) «Ευρωπαϊκός Οικονομικός Χώρος» (ΕΟΧ) (European Economic Area — EEA) : το σύνολο των κρατών μελών, ανεξάρτητα από το αν έχουν επίσημα προσχωρήσει στον ΕΟΧ, καθώς και η Ισλανδία, το Λιχτενστάιν και η Νορβηγία·

29) «Ευρωσύστημα» (Eurosystem) : η ΕΚΤ και οι ΕθνΚΤ·

30) «εργάσιμη ημέρα του Ευρωσυστήματος» (Eurosystem business day) : ημέρα κατά την οποία η ΕΚΤ και τουλάχιστον μία ΕθνΚΤ λειτουργούν με σκοπό τη διενέργεια πράξεων νομισματικής πολιτικής του Ευρωσυστήματος·

31) «πιστοδοτικές πράξεις του Ευρωσυστήματος» (Eurosystem credit operations) : α) αντιστρεπτέες συναλλαγές παροχής ρευστότητας, δηλ. πράξεις νομισματικής πολιτικής του Ευρωσυστήματος για την παροχή ρευστότητας, εξαιρουμένων των πράξεων ανταλλαγής νομισμάτων για τους σκοπούς της νομισματικής πολιτικής και των συναλλαγών οριστικής αγοράς, και β) ενδοημερήσια πίστωση·

32) «πράξεις νομισματικής πολιτικής του Ευρωσυστήματος» (Eurosystem monetary policy operations) : πράξεις ανοικτής αγοράς και πάγιες διευκολύνσεις·

33) «πλαίσιο του Ευρωσυστήματος για την αξιολόγηση της καταλληλότητας συστημάτων διακανονισμού τίτλων και ζεύξεων» (Eurosystem User Assessment Framework) : πλαίσιο ρυθμίσεων δημοσιευόμενο στον δικτυακό τόπο της ΕΚΤ, το οποίο χρησιμοποιείται για την αξιολόγηση ΣΔΤ και ζεύξεων προκειμένου να διακριβωθεί η καταλληλότητά τους για σκοπούς διενέργειας πιστοδοτικών πράξεων του Ευρωσυστήματος·

34) «οριστική μεταβίβαση» (final transfer) : ανέκκλητη και ανεπιφύλακτη μεταβίβαση, με την οποία αποσβένεται η ενοχική υποχρέωση που αφορά την πραγματοποίηση της μεταβίβασης·

35) «χρηματοοικονομική εταιρεία» (financial corporation) : νοείται όπως στον κανονισμό (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου ( 5 )·

36) «πράξεις εξομάλυνσης των βραχυχρόνιων διακυμάνσεων της ρευστότητας» (fine-tuning operations) : κατηγορία πράξεων ανοικτής αγοράς τις οποίες διενεργεί το Ευρωσύστημα για να αντιμετωπίσει, ιδίως, διακυμάνσεις ρευστότητας στην αγορά·

37) «σταθερό τοκομερίδιο» (fixed coupon) : αναφέρεται σε χρεόγραφα των οποίων ο τόκος είναι προκαθορισμένος και καταβάλλεται περιοδικά·

38) «δημοπρασία σταθερού επιτοκίου» (fixed-rate tender procedure) : διαδικασία βάσει της οποίας η ΕΚΤ καθορίζει εκ των προτέρων το επιτόκιο, την τιμή, τη διαφορική μονάδα ανταλλαγής ή το περιθώριο (spread) και οι συμμετέχοντες αντισυμβαλλόμενοι αναφέρουν στις προσφορές τους το ποσό με το οποίο επιθυμούν να συμμετάσχουν για το συγκεκριμένο σταθερό επιτόκιο, τιμή, διαφορική μονάδα ανταλλαγής ή περιθώριο·

39) «κυμαινόμενο τοκομερίδιο» (floating coupon) : τοκομερίδιο του οποίου το επιτόκιο συνδέεται με επιτόκιο αναφοράς και επανακαθορίζεται ανά περιόδους που δεν υπερβαίνουν το ένα έτος·

40) «πράξη ανταλλαγής νομισμάτων για τους σκοπούς της νομισματικής πολιτικής» (foreign exchange swap for monetary policy purposes) : μέσο διενέργειας πράξεων ανοικτής αγοράς, βάσει του οποίου το Ευρωσύστημα αγοράζει ή πωλεί ευρώ με άμεση συναλλαγή έναντι ξένου νομίσματος και ταυτόχρονα τα επαναπωλεί ή τα επαναγοράζει με προθεσμιακή συναλλαγή σε συγκεκριμένη ημερομηνία επαναγοράς·

41) «οικεία ΕθνΚΤ» (home NCB) : η ΕθνΚΤ του κράτους μέλους με νόμισμα το ευρώ στο οποίο είναι εγκατεστημένος ο αντισυμβαλλόμενος·

42) «ενδεικτικό ημερολογιακό πρόγραμμα τακτικών δημοπρασιών του Ευρωσυστήματος» (indicative calendar for the Eurosystem's regular tender operations) : ημερολογιακό πρόγραμμα που καταρτίζει το Ευρωσύστημα και εγκρίνει το διοικητικό συμβούλιο της ΕΚΤ, με το οποίο γνωστοποιείται το χρονοδιάγραμμα των περιόδων τήρησης υποχρεωτικών ελάχιστων αποθεματικών, καθώς και η αναγγελία, η κατανομή και η λήξη των πράξεων κύριας αναχρηματοδότησης και των τακτικών πράξεων πιο μακροπρόθεσμης αναχρηματοδότησης·

▼M2

42α) «έμμεση ανακεφαλαιοποίηση με δημόσια χρεόγραφα» (in-kind recapitalisation with public debt instruments) : κάθε μορφή αύξησης του εγγεγραμμένου κεφαλαίου πιστωτικού ιδρύματος στο πλαίσιο της οποίας το σύνολο ή μέρος του ανταλλάγματος παρέχεται με απευθείας τοποθέτηση στο πιστωτικό ίδρυμα κρατικών χρεογράφων ή χρεογράφων του δημόσιου τομέα, τα οποία έχουν εκδοθεί από το κράτος ή από οντότητα του δημόσιου τομέα που εισφέρει το νέο κεφάλαιο στο πιστωτικό ίδρυμα·

▼B

43) «διεθνές κεντρικό αποθετήριο αξιών» (ΔΚΑΑ) (international central securities depository — ICSD) : ΚΑΑ που δραστηριοποιείται στον διακανονισμό τίτλων οι οποίοι προέρχονται από διάφορες εθνικές αγορές και οι οποίοι αποτελούν αντικείμενο διαπραγμάτευσης στη διεθνή αγορά, συνήθως μεταξύ διαφορετικών νομισματικών ζωνών·

44) «διεθνής οργανισμός» (international organisation) : οντότητα εκ των αναφερόμενων στο άρθρο 118 του κανονισμού (ΕΕ) αριθ. 575/2013, στα ανοίγματα έναντι της οποίας εφαρμόζεται συντελεστής στάθμισης κινδύνου 0 %·

45) «διεθνής κωδικός αναγνώρισης τίτλων» (ISIN) (international securities identification number) : διεθνής κωδικός αναγνώρισης που δίδεται σε τίτλους που εκδίδονται στις χρηματοπιστωτικές αγορές·

46) «ενδοημερήσια πίστωση» (intraday credit) : πίστωση διάρκειας μικρότερης της εργάσιμης ημέρας κατά την έννοια της κατευθυντήριας γραμμής ΕΚΤ/2012/27·

▼M4

46α) «επιχείρηση επενδύσεων» (investment firm) : επιχείρηση επενδύσεων κατά την έννοια του σημείου 2 του άρθρου 4 παράγραφος 1 του κανονισμού (ΕΕ) αριθ. 575/2013·

▼B

47) «έκδοση πιστοποιητικών χρέους της ΕΚΤ» (issuance of ECB debt certificates) : μέσο νομισματικής πολιτικής που χρησιμοποιείται για τη διενέργεια πράξεων ανοικτής αγοράς, βάσει του οποίου η ΕΚΤ εκδίδει πιστοποιητικά χρέους τα οποία συνιστούν ενοχική υποχρέωση της ίδιας έναντι του κομιστή τους·

▼M4

48) «καλυμμένες ομολογίες τύπου “jumbo”» (jumbo covered bond) : καλυμμένη ομολογία ποσού έκδοσης τουλάχιστον ενός δισεκατομμυρίου ευρώ, για την οποία τρεις τουλάχιστον διαπραγματευτές αγοράς παρέχουν σε τακτική βάση τιμές προσφοράς και ζήτησης·

▼M3

49) «απαιτήσεις από χρηματοδοτική μίσθωση» (leasing receivables) : προγραμματισμένες πληρωμές του μισθωτή προς τον εκμισθωτή βάσει σύμβασης χρηματοδοτικής μίσθωσης και σύμφωνα με τους όρους αυτής. Οι υπολειμματικές αξίες δεν αποτελούν απαιτήσεις από χρηματοδοτική μίσθωση. Εξομοιώνονται με τις συμβάσεις χρηματοδοτικής μίσθωσης οι «προσωπικές συμβάσεις αγοράς» (Personal Contract Purchase — PCP), δηλαδή συμβάσεις οι οποίες παρέχουν στον οφειλέτη τη δυνατότητα να ασκήσει το δικαίωμα προαίρεσής του να προβεί α) σε οριστική καταβολή προς απόκτηση της πλήρους κυριότητας των περιουσιακών αγαθών ή β) στην απόδοση των περιουσιακών αγαθών, με την οποία επέρχεται ο διακανονισμός της σύμβασης·

▼B

50) «στήριξη ρευστότητας» (liquidity support) : κάθε διαρθρωτικό, υπαρκτό ή δυνητικό χαρακτηριστικό που έχει σχεδιαστεί ή θεωρείται κατάλληλο για την κάλυψη τυχόν παροδικών ελλειμμάτων εισοδηματικών ροών που ενδέχεται να προκύψουν κατά τη διάρκεια ζωής μίας συναλλαγής τιτλοποιημένων απαιτήσεων·

51) «πράξεις πιο μακροπρόθεσμης αναχρηματοδότησης» (ΠΠΜΑ) (longer-term refinancing operations — LTROs) : κατηγορία πράξεων ανοικτής αγοράς οι οποίες διενεργούνται από το Ευρωσύστημα υπό τη μορφή αντιστρεπτέεων συναλλαγών για την παροχή ρευστότητας προς τον χρηματοπιστωτικό τομέα και έχουν διάρκεια μεγαλύτερη από εκείνη των πράξεων κύριας αναχρηματοδότησης·

52) «πράξεις κύριας αναχρηματοδότησης» (ΠΚΑ) (main refinancing operations — MROs) : κατηγορία τακτικών πράξεων ανοικτής αγοράς τις οποίες διενεργεί το Ευρωσύστημα υπό τη μορφή αντιστρεπτέων συναλλαγών·

53) «περίοδος τήρησης» (maintenance period) : νοείται όπως στον κανονισμό (ΕΚ) αριθ. 1745/2003 (ΕΚΤ/2003/9)·

54) «μηχανισμός κάλυψης διαφορών αποτίμησης» (margin call) : διαδικασία που αφορά την εφαρμογή περιθωρίων διαφορών αποτίμησης, σύμφωνα με την οποία εάν η σε τακτά χρονικά διαστήματα υπολογιζόμενη αξία των περιουσιακών στοιχείων που παρέχει ως ασφάλεια ορισμένος αντισυμβαλλόμενος μειωθεί κάτω από ορισμένο επίπεδο, το Ευρωσύστημα απαιτεί από εκείνον την παροχή πρόσθετων αποδεκτών περιουσιακών στοιχείων ή μετρητών. Ο μηχανισμός κάλυψης διαφορών αποτίμησης στην περίπτωση των συστημάτων συγκέντρωσης ασφαλειών ενεργοποιείται μόνο σε περιπτώσεις ανεπάρκειας των ασφαλειών που έχουν παρασχεθεί, στη δε περίπτωση των συστημάτων εξειδίκευσης ασφαλειών ενεργοποιείται συμμετρικά· αμφότερες οι διαδικασίες καθορίζονται λεπτομερέστερα σε εθνικό επίπεδο, και συγκεκριμένα στη σχετική τεκμηρίωση της οικείας ΕθνΚΤ·

55) «οριακό επιτόκιο» (marginal interest rate) : το χαμηλότερο επιτόκιο στο οποίο ικανοποιούνται οι προσφορές στις δημοπρασίες ανταγωνιστικού επιτοκίου για την παροχή ρευστότητας ή το υψηλότερο επιτόκιο στο οποίο ικανοποιούνται οι προσφορές στις δημοπρασίες ανταγωνιστικού επιτοκίου για την απορρόφηση ρευστότητας·

56) «διευκόλυνση οριακής χρηματοδότησης» (marginal lending facility) : πάγια διευκόλυνση την οποία προσφέρει το Ευρωσύστημα και μπορούν να χρησιμοποιούν οι αντισυμβαλλόμενοι, προκειμένου να λαμβάνουν από αυτό χρηματοδότηση διάρκειας μίας ημέρας μέσω μιας ΕθνΚΤ, με προκαθορισμένο επιτόκιο και υπό την προϋπόθεση ότι παρέχουν επαρκή αποδεκτά περιουσιακά στοιχεία ως ασφάλεια·

57) «επιτόκιο διευκόλυνσης οριακής χρηματοδότησης» (marginal lending facility rate) : το επιτόκιο που εφαρμόζεται στη διευκόλυνση οριακής χρηματοδότησης·

58) «οριακές διαφορικές μονάδες ανταλλαγής» (marginal swap point quotation) : οι διαφορικές μονάδες ανταλλαγής στις οποίες εξαντλείται το συνολικό ποσό ρευστότητας που κατανέμεται σε ορισμένη δημοπρασία·

59) «εμπορεύσιμα περιουσιακά στοιχεία» (marketable assets) : χρεόγραφα εισηγμένα προς διαπραγμάτευση σε αγορά, τα οποία πληρούν τα κριτήρια καταλληλότητας του τέταρτου μέρους·

60) «ημερομηνία λήξης» (maturity date) : η ημερομηνία λήξης ορισμένης πράξης νομισματικής πολιτικής του Ευρωσυστήματος. Στην περίπτωση των συμφωνιών επαναγοράς ή των πράξεων ανταλλαγής νομισμάτων ως ημερομηνία λήξης νοείται η ημερομηνία επαναγοράς·

61) «κράτος μέλος» (Member State) : κράτος μέλος της Ένωσης·

62) «multi cédulas» : χρεόγραφα τα οποία εκδίδουν συγκεκριμένοι ισπανικοί ΦΕΣ (Fondo de Titulizacion de Activos — FTA) καθιστώντας δυνατή τη συγκέντρωση ορισμένου αριθμού μεμονωμένων cédulas (ισπανικές καλυμμένες ομολογίες) μικρού μεγέθους προερχόμενων από διάφορους αρχικούς δικαιούχους·

63) «πολυμερής τράπεζα ανάπτυξης» (multilateral development bank) : οντότητα εκ των αναφερόμενων στο άρθρο 117 παράγραφος 2 του κανονισμού (ΕΕ) αριθ. 575/2013, στα ανοίγματα έναντι της οποίας εφαρμόζεται συντελεστής στάθμισης κινδύνου 0 %·

64) «δημοπρασία πολλαπλού επιτοκίου» (δημοπρασία «αμερικανικού τύπου») (multiple rate auction — American auction) : διαδικασία βάσει της οποίας το επιτόκιο ή η τιμή ή οι διαφορικές μονάδες ανταλλαγής της κατανομής ισούνται με το επιτόκιο ή την τιμή ή τις διαφορικές μονάδες ανταλλαγής κάθε μεμονωμένης προσφοράς·

65) «κλιμακούμενο τοκομερίδιο» (multi-step coupon) : δομή τοκομεριδίου, χαρακτηριστικό της οποίας είναι ότι το τμήμα του περιθωρίου (x) αυξάνεται περισσότερες φορές κατά τη διάρκεια ζωής του περιουσιακού στοιχείου βάσει προκαθορισμένου προγράμματος σε προκαθορισμένες ημερομηνίες, συνήθως την ημερομηνία άσκησης του δικαιώματος πρόωρης εξόφλησης ή την ημερομηνία πληρωμής του τοκομεριδίου·

66) «εθνική κεντρική τράπεζα» (ΕθνΚΤ) (national central bank — NCB) : η εθνική κεντρική τράπεζα κράτους μέλους με νόμισμα το ευρώ·

67) «εργάσιμη ημέρα της ΕθνΚΤ» (NCB business day) : ημέρα κατά την οποία ορισμένη ΕθνΚΤ λειτουργεί με σκοπό τη διενέργεια πράξεων νομισματικής πολιτικής του Ευρωσυστήματος, ακόμη κι αν ενδέχεται να μη λειτουργούν υποκαταστήματα αυτής λόγω τοπικής ή περιφερειακής αργίας·

68) «εκτός του ΕΟΧ χώρες της Ομάδας των Δέκα» (non-EEA G10 countries) : χώρες που συμμετέχουν στην Ομάδα των Δέκα (G10) και δεν ανήκουν στον ΕΟΧ, δηλ. οι Ηνωμένες Πολιτείες της Αμερικής, ο Καναδάς, η Ιαπωνία και η Ελβετία·

69) «μη χρηματοοικονομική εταιρεία» (non-financial corporation) : νοείται όπως στον κανονισμό (ΕΕ) αριθ. 549/2013·

▼M2

70) «μη εμπορεύσιμο περιουσιακό στοιχείο» (non-marketable asset) : καταθέσεις καθορισμένης διάρκειας, δανειακές απαιτήσεις, RMBD και μη εμπορεύσιμα χρεόγραφα που καλύπτονται από αποδεκτές δανειακές απαιτήσεις·

▼M2

70α) «μη εμπορεύσιμα χρεόγραφα καλυπτόμενα από αποδεκτές δανειακές απαιτήσεις» ( debt instruments backed by eligible credit claims — DECC ) : χρεόγραφα: α) τα οποία καλύπτονται άμεσα ή έμμεσα από δανειακές απαιτήσεις που πληρούν όλα τα κριτήρια καταλληλότητας του Ευρωσυστήματος για τις δανειακές απαιτήσεις σύμφωνα με τα προβλεπόμενα στο τμήμα 1 του κεφαλαίου 1 υπό τον τίτλο III του τέταρτου μέρους, με την επιφύλαξη των διατάξεων του άρθρου 107στ)· β) οι κάτοχοι των οποίων μπορούν να ικανοποιηθούν ως προς τις εξ αυτών απαιτήσεις: i) από πιστωτικό ίδρυμα που αποτελεί και τον αρχικό δικαιούχο του υποκείμενων δανειακών απαιτήσεων και ii) από ένα δυναμικό χαρτοφυλάκιο υποκείμενων δανειακών απαιτήσεων που αναφέρονται στο σημείο α)· γ) για τα οποία δεν υφίσταται κατάτμηση του κινδύνου·

▼M4

71) «λοιπές καλυμμένες ομολογίες» (other covered bonds) : δομημένες καλυμμένες ομολογίες ή multi cédulas·

▼B

72) «οριστική συναλλαγή» (outright transaction) : μέσο διενέργειας πράξεων ανοικτής αγοράς, βάσει του οποίου το Ευρωσύστημα αγοράζει ή πωλεί αποδεκτά εμπορεύσιμα περιουσιακά στοιχεία στην αγορά με οριστικές πράξεις (άμεσης ή προθεσμιακής εκτέλεσης), με αποτέλεσμα την πλήρη μεταβίβαση της κυριότητας από τον πωλητή στον αγοραστή χωρίς να επακολουθεί αναμεταβίβαση·

73) «σύστημα συγκέντρωσης ασφαλειών» (pooling system) : σύστημα διαχείρισης των ασφαλειών από τις ΕθνΚΤ, βάσει του οποίου ορισμένος αντισυμβαλλόμενος τηρεί σε ορισμένη ΕθνΚΤ λογαριασμό στον οποίο καταθέτει τα περιουσιακά στοιχεία που χρησιμοποιεί ως ασφάλεια στις σχετικές πιστοδοτικές πράξεις του Ευρωσυστήματος, η δε καταχώριση των εν λόγω αποδεκτών περιουσιακών στοιχείων γίνεται κατά τρόπο ώστε κάθε ένα εξ αυτών να μην συνδέεται με συγκεκριμένη πιστοδοτική πράξη, ο δε αντισυμβαλλόμενος να μπορεί να προβαίνει σε υποκατάστασή τους σε συνεχή βάση·

▼M4

74) «δημόσια πιστοληπτική διαβάθμιση» (public credit rating) : πιστοληπτική διαβάθμιση η οποία: α) προέρχεται ή εγκρίνεται από οργανισμό αξιολόγησης πιστοληπτικής ικανότητας που έχει εγγραφεί στην Ένωση, ο οποίος είναι αποδεκτός ως εξωτερικός οργανισμός αξιολόγησης της πιστοληπτικής ικανότητας από το Ευρωσύστημα και β) δημοσιεύεται ή διανέμεται σε συνδρομητές·

▼B

75) «οντότητα του δημόσιου τομέα» (public sector entity) : οντότητα η οποία ταξινομείται από εθνική στατιστική αρχή ως μονάδα που ανήκει στον δημόσιο τομέα για τους σκοπούς του κανονισμού (ΕΕ) αριθ. 549/2013·

76) «έκτακτη δημοπρασία» (quick tender) : δημοπρασία συνήθους διάρκειας 105 λεπτών από την ανακοίνωσή της έως την πιστοποίηση του αποτελέσματος κατανομής, η συμμετοχή στην οποία μπορεί να περιορίζεται σε συγκεκριμένο αριθμό αντισυμβαλλομένων, σύμφωνα με τα ειδικότερα οριζόμενα στο δεύτερο μέρος·

77) «συμφωνία επαναγοράς» (repurchase agreement) : συμφωνία βάσει της οποίας πωλούνται σε ορισμένο αγοραστή αποδεκτά περιουσιακά στοιχεία χωρίς παρακράτηση της κυριότητας από τον πωλητή, ταυτόχρονα δε ο τελευταίος αποκτά το δικαίωμα και αναλαμβάνει την υποχρέωση να επαναγοράσει ισοδύναμα περιουσιακά στοιχεία σε καθορισμένη τιμή σε μελλοντική ημερομηνία ή σε πρώτη ζήτηση·

78) «ημερομηνία επαναγοράς» (repurchase date) : η ημερομηνία κατά την οποία ορισμένος αγοραστής υποχρεούται να επαναπωλήσει ισοδύναμα περιουσιακά στοιχεία στον πωλητή στο πλαίσιο συναλλαγής βάσει συμφωνίας επαναγοράς·

79) «τιμή επαναγοράς» (repurchase price) : η τιμή στην οποία ο αγοραστής υποχρεούται να επαναπωλήσει ισοδύναμα περιουσιακά στοιχεία στον πωλητή στο πλαίσιο συναλλαγής βάσει συμφωνίας επαναγοράς. Η τιμή επαναγοράς ισούται με την τιμή αγοράς προσαυξημένη κατά τη διαφορά τιμής που αντιστοιχεί στους τόκους επί της χορηγηθείσας ρευστότητας μέχρι τη λήξη της πράξης·

80) «αντιστρεπτέα συναλλαγή» (reverse transaction) : μέσο διενέργειας πράξεων ανοικτής αγοράς και παροχής πρόσβασης στη διευκόλυνση οριακής χρηματοδότησης, βάσει του οποίου η ΕθνΚΤ αγοράζει ή πωλεί αποδεκτά περιουσιακά στοιχεία στο πλαίσιο συμφωνίας επαναγοράς ή διενεργεί πιστοδοτικές πράξεις υπό τη μορφή δανείων που καλύπτονται από ασφάλεια·

81) «λογαριασμός θεματοφυλακής» (safe custody account) : λογαριασμός τίτλων υπό τη διαχείριση ΔΚΑΑ, ΚΑΑ ή ΕθνΚΤ, στον οποίο τα πιστωτικά ιδρύματα μπορούν να καταθέτουν τίτλους αποδεκτούς για τις πιστοδοτικές πράξεις του Ευρωσυστήματος·

82) «σύστημα διακανονισμού τίτλων» (ΣΔΤ) (securities settlement system — SSS) : σύστημα το οποίο επιτρέπει τη μεταβίβαση τίτλων άνευ ή έναντι πληρωμής·

83) «ημερομηνία διακανονισμού» (settlement date) : η ημερομηνία διακανονισμού συναλλαγής·

84) «δημοπρασία ενιαίου επιτοκίου» (δημοπρασία «ολλανδικού τύπου») (single rate auction — Dutch auction) : δημοπρασία κατά την οποία το επιτόκιο ή η τιμή ή οι διαφορικές μονάδες ανταλλαγής της κατανομής που εφαρμόζονται για όλες τις επιτυχείς προσφορές ισούνται με το οριακό επιτόκιο ή τιμή ή διαφορική μονάδα ανταλλαγής·

85) «φορέας ειδικού σκοπού» (ΦΕΣ) (Special Purpose Vehicle — SPV) : η οντότητα ειδικού σκοπού για τιτλοποίηση, όπως ορίζεται στο άρθρο 4 παράγραφος 1 σημείο 66 του κανονισμού (ΕΕ) αριθ. 575/2013·

86) «τακτική δημοπρασία» (standard tender) : δημοπρασία συνήθους διάρκειας 24 ωρών από την ανακοίνωσή της έως την πιστοποίηση του αποτελέσματος κατανομής·

87) «διαρθρωτικές πράξεις» (structural operations) : κατηγορία πράξεων ανοικτής αγοράς τις οποίες διενεργεί το Ευρωσύστημα για την προσαρμογή της διαρθρωτικής θέσης ρευστότητας του Ευρωσυστήματος έναντι του χρηματοπιστωτικού τομέα ή για την επιδίωξη άλλων σκοπών νομισματικής πολιτικής κατά τα ειδικότερα οριζόμενα στο δεύτερο μέρος·

▼M4

88) «δομημένη καλυμμένη ομολογία» (structured covered bond) : καλυμμένη ομολογία, πλην των multi cédulas, η οποία δεν εκδίδεται σύμφωνα με τους όρους του άρθρου 52 παράγραφος 4 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου ( 6 )·

▼B

89) «διαφορική μονάδα ανταλλαγής» (swap point) : στις πράξεις ανταλλαγής νομισμάτων, η διαφορά μεταξύ της συναλλαγματικής ισοτιμίας του προθεσμιακού (forward) σκέλους της συναλλαγής και της συναλλαγματικής ισοτιμίας του άμεσου (spot) σκέλους της συναλλαγής, όπως διατυπώνεται σύμφωνα με τη συνήθη πρακτική της αγοράς·

90) «συνεχής έκδοση» (tap issuance ή tap issue) : έκδοση που αποτελεί ενιαία σειρά με προηγούμενη·

91) «TARGET2» : το σύστημα διακανονισμού σε συνεχή χρόνο για το ευρώ, στο οποίο διακανονίζονται πληρωμές σε ευρώ σε χρήμα κεντρικής τράπεζας και το οποίο διέπεται από την κατευθυντήρια γραμμή ΕΚΤ/2012/27·

92) «δημοπρασία» (tender procedure) : διαδικασία βάσει της οποίας το Ευρωσύστημα παρέχει ρευστότητα στην αγορά ή απορροφά ρευστότητα από την αγορά, οι δε ΕθνΚΤ συναλλάσσονται αποδεχόμενες προσφορές που υποβάλλουν οι αντισυμβαλλόμενοι κατόπιν δημόσιας ανακοίνωσης·

93) «ημερομηνία συναλλαγής (T)» (trade date) : η ημερομηνία κατά την οποία συμφωνείται ορισμένη χρηματοοικονομική συναλλαγή μεταξύ δύο αντισυμβαλλομένων. Η ημερομηνία συναλλαγής μπορεί να συμπίπτει με την ημερομηνία διακανονισμού της συναλλαγής (αυθημερόν διακανονισμός) ή να προηγείται αυτής κατά συγκεκριμένο αριθμό εργάσιμων ημερών [οπότε ως ημερομηνία διακανονισμού θεωρείται η ημερομηνία συναλλαγής (T) παρατεινόμενη κατά τον αριθμό των ημερών που μεσολαβούν μέχρι τον διακανονισμό (settlement lag)]·

▼M4

94) «καλυμμένη ομολογία που πληροί τις απαιτήσεις της οδηγίας για τους ΟΣΕΚΑ» (UCITS compliant covered bond) : καλυμμένη ομολογία η οποία εκδίδεται σύμφωνα με τους όρους του άρθρου 52 παράγραφος 4 της οδηγίας 2009/65/ΕΚ·

▼B

95) «πάροχος υπηρεσιών τριμερούς διαχείρισης ασφαλειών» (tri-party agent — TPA) : διαχειριστής ΣΔΤ ο οποίος συμβάλλεται με ορισμένη ΕθνΚΤ με σκοπό την παροχή υπηρεσιών διαχείρισης ασφαλειών ως εντολοδόχος της·

96) «Ένωση» (Union) : η Ευρωπαϊκή Ένωση·

97) «περικοπή αποτίμησης» (valuation haircut) : ποσοστό μείωσης εφαρμοζόμενο στην αγοραία αξία περιουσιακού στοιχείου που παρέχεται ως ασφάλεια σε πιστοδοτικές πράξεις του Ευρωσυστήματος·

98) «μείωση αποτίμησης» (valuation markdown) : μείωση κατά ορισμένο ποσοστό της αγοραίας αξίας περιουσιακών στοιχείων που παρέχονται ως ασφάλεια για τις πιστοδοτικές πράξεις του Ευρωσυστήματος πριν από την εφαρμογή τυχόν περικοπής αποτίμησης·

99) «δημοπρασία ανταγωνιστικού επιτοκίου» (variable rate tender procedure) : δημοπρασία κατά την οποία οι συμμετέχοντες αντισυμβαλλόμενοι υποβάλλουν προσφορές τόσο για το ποσό για το οποίο επιθυμούν να συναλλαγούν όσο και για το επιτόκιο, τη διαφορική μονάδα ανταλλαγής ή την τιμή με την οποία επιθυμούν να συναλλαγούν με το Ευρωσύστημα στο πλαίσιο του μεταξύ τους ανταγωνισμού· οι πιο ανταγωνιστικές προσφορές ικανοποιούνται πρώτες, και έπονται διαδοχικά οι λιγότερο ανταγωνιστικές, έως την εξάντληση του συνολικού προσφερόμενου ποσού·

100) «μηδενικό τοκομερίδιο» (zero coupon) : αναφέρεται σε χρεόγραφα για τα οποία δεν καταβάλλεται περιοδικά τοκομερίδιο.







ΜΕΡΟΣ ΔΕΥΤΕΡΟ

ΕΡΓΑΛΕΙΑ, ΠΡΑΞΕΙΣ, ΜΕΣΑ ΚΑΙ ΔΙΑΔΙΚΑΣΙΕΣ ΝΟΜΙΣΜΑΤΙΚΗΣ ΠΟΛΙΤΙΚΗΣ ΤΟΥ ΕΥΡΩΣΥΣΤΗΜΑΤΟΣ

Άρθρο 3

Πλαίσιο εφαρμογής της νομισματικής πολιτικής του Ευρωσυστήματος

1. Τα εργαλεία που χρησιμοποιεί το Ευρωσύστημα για την εφαρμογή της νομισματικής πολιτικής είναι τα εξής:

α) οι πράξεις ανοικτής αγοράς·

β) οι πάγιες διευκολύνσεις·

γ) οι υποχρεώσεις τήρησης ελάχιστων αποθεματικών.

2. Οι υποχρεώσεις τήρησης ελάχιστων αποθεματικών καθορίζονται στον κανονισμό (ΕΚ) αριθ. 2531/98 και στον κανονισμό (ΕΚ) αριθ. 1745/2003 (ΕΚΤ/2003/9). Ορισμένα στοιχεία των εν λόγω υποχρεώσεων παρουσιάζονται στο παράρτημα I για ενημερωτικούς σκοπούς.

Άρθρο 4

Ενδεικτικά χαρακτηριστικά των πράξεων νομισματικής πολιτικής του Ευρωσυστήματος

Στον πίνακα 1 παρουσιάζονται επιγραμματικά τα χαρακτηριστικά των πράξεων νομισματικής πολι-τικής του Ευρωσυστήματος.







Πίνακας 1 Επισκόπηση των χαρακτηριστικών των πράξεων νομισματικής πολιτικής του Ευρωσυστήματος Κατηγορίες πράξεων νομισματικής πολιτικής Είδος μέσου Διάρκεια Συχνότητα Διαδικασία Παροχή ρευστότητας Απορρόφηση ρευστότητας Πράξεις ανοικτής αγοράς Πράξεις κύριας αναχρηματοδότησης Αντιστρεπτέες συναλλαγές — Μία εβδομάδα Εβδομαδιαία Τακτική δημοπρασία Πράξεις πιο μακροπρόθεσμης αναχρηματοδότησης Αντιστρεπτέες συναλλαγές — Τρεις μήνες (1) Μηνιαία (1) Τακτική δημοπρασία Πράξεις εξομάλυνσης των βραχυχρόνιων διακυμάνσεων της ρευστότητας Αντιστρεπτέες συναλλαγές Αντιστρεπτέες συναλλαγές Μη προκαθορισμένη Μη προκαθορισμένη Δημοπρασία Πράξεις ανταλλαγής νομισμάτων Πράξεις ανταλλαγής νομισμάτων Διμερείς διαδικασίες Αποδοχή καταθέσεων καθορισμένης διάρκειας Διαρθρωτικές πράξεις Αντιστρεπτέες συναλλαγές Αντιστρεπτέες συναλλαγές Μη προκαθορισμένη Μη προκαθορισμένη Τακτική δημοπρασία — Έκδοση πιστοποιητικών χρέους της ΕΚΤ Μικρότερη των δώδεκα μηνών Μη προκαθορισμένη Οριστικές αγορές Οριστικές πωλήσεις — Μη προκαθορισμένη Δημοπρασία Διμερείς διαδικασίες Πάγιες διευκολύνσεις Διευκόλυνση οριακής χρηματοδότησης Αντιστρεπτέες συναλλαγές — Μίας ημέρας Πρόσβαση κατά τη διακριτική ευχέρεια των αντισυμβαλλομένων Διευκόλυνση αποδοχής καταθέσεων — Καταθέσεις Μίας ημέρας Πρόσβαση κατά τη διακριτική ευχέρεια των αντισυμβαλλομένων (*1) Με την επιφύλαξη του άρθρου 7 παράγραφος 4.







ΤΙΤΛΟΣ I

ΠΡΑΞΕΙΣ ΑΝΟΙΚΤΗΣ ΑΓΟΡΑΣ







ΚΕΦΑΛΑΙΟ 1

Επισκόπηση πράξεων ανοικτής αγοράς

Άρθρο 5

Επισκόπηση κατηγοριών και μέσων διενέργειας των πράξεων ανοικτής αγοράς

1. Το Ευρωσύστημα μπορεί να διενεργεί πράξεις ανοικτής αγοράς για τον επηρεασμό των επιτοκίων, τη διαχείριση της ρευστότητας στη χρηματοπιστωτική αγορά και τη σηματοδότηση της κατεύθυνσης της νομισματικής πολιτικής.

2. Ανάλογα με τον εκάστοτε σκοπό τους, οι πράξεις ανοικτής αγοράς μπορούν να ταξινομηθούν στις εξής κατηγορίες:

α) πράξεις κύριας αναχρηματοδότησης·

β) πράξεις πιο μακροπρόθεσμης αναχρηματοδότησης·

γ) πράξεις εξομάλυνσης των βραχυχρόνιων διακυμάνσεων της ρευστότητας·

δ) διαρθρωτικές πράξεις.

3. Οι πράξεις ανοικτής αγοράς διενεργούνται με τα εξής μέσα:

α) αντιστρεπτέες συναλλαγές·

β) πράξεις ανταλλαγής νομισμάτων για τους σκοπούς της νομισματικής πολιτικής·

γ) αποδοχή καταθέσεων καθορισμένης διάρκειας·

δ) έκδοση πιστοποιητικών χρέους της ΕΚΤ·

ε) οριστικές συναλλαγές.

4. Οι επιμέρους κατηγορίες πράξεων ανοικτής αγοράς της παραγράφου 2 διενεργούνται με τα μέσα της παραγράφου 3 ως εξής:

α) οι ΠΚΑ και οι ΠΠΜΑ διενεργούνται αποκλειστικά με αντιστρεπτέες συναλλαγές·

β) οι πράξεις εξομάλυνσης των βραχυχρόνιων διακυμάνσεων της ρευστότητας μπορούν να διενεργούνται με: i) αντιστρεπτέες συναλλαγές· ii) πράξεις ανταλλαγής νομισμάτων για τους σκοπούς της νομισματικής πολιτικής· iii) αποδοχή καταθέσεων καθορισμένης διάρκειας·

γ) οι διαρθρωτικές πράξεις μπορούν να διενεργούνται με: i) αντιστρεπτέες συναλλαγές· ii) έκδοση πιστοποιητικών χρέους της ΕΚΤ· iii) οριστικές συναλλαγές.

5. Με πρωτοβουλία της, η ΕΚΤ διενεργεί πράξεις ανοικτής αγοράς και αποφασίζει επίσης για τους όρους, τις προϋποθέσεις και τα μέσα διενέργειάς τους.







ΚΕΦΑΛΑΙΟ 2

Κατηγορίες πράξεων ανοικτής αγοράς

Άρθρο 6

Πράξεις κύριας αναχρηματοδότησης

1. Το Ευρωσύστημα διενεργεί ΠΚΑ με αντιστρεπτέες συναλλαγές.

2. Όσον αφορά τα λειτουργικά τους χαρακτηριστικά οι ΠΚΑ:

α) αποτελούν πράξεις παροχής ρευστότητας·

β) συνήθως διενεργούνται κάθε εβδομάδα σύμφωνα με το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος·

γ) συνήθως έχουν διάρκεια μιας εβδομάδας, σύμφωνα με το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος, με την επιφύλαξη της εξαίρεσης της παραγράφου 3·

δ) εκτελούνται από τις ΕθνΚΤ κατά τρόπο αποκεντρωμένο·

ε) εκτελούνται μέσω τακτικής δημοπρασίας·

στ) υπόκεινται στα κριτήρια καταλληλότητας του άρθρου 55, τα οποία πρέπει να πληρούν όλοι οι αντισυμβαλλόμενοι που υποβάλλουν προσφορές για τις εν λόγω πράξεις·

ζ) καλύπτονται από ασφάλεια υπό τη μορφή αποδεκτών περιουσιακών στοιχείων.

3. Οι ημερομηνίες λήξης των ΠΚΑ μπορεί να μη συμπίπτουν σε όλα τα κράτη μέλη με νόμισμα το ευρώ, λόγω διαφορετικών επίσημων αργιών.

4. Το διοικητικό συμβούλιο της ΕΚΤ αποφασίζει για τα επιτόκια των ΠΚΑ σε τακτά χρονικά διαστήματα. Τα αναθεωρημένα επιτόκια αρχίζουν να ισχύουν από την έναρξη της εκάστοτε νέας περιόδου τήρησης υποχρεωτικών ελάχιστων αποθεματικών.

5. Παρά τις διατάξεις της παραγράφου 4, το διοικητικό συμβούλιο της ΕΚΤ μπορεί με απόφασή του να μεταβάλλει οποτεδήποτε το επιτόκιο των ΠΚΑ. Η σχετική απόφαση αρχίζει να ισχύει το νωρίτερο την επόμενη εργάσιμη ημέρα του Ευρωσυστήματος.

6. Οι ΠΚΑ εκτελούνται μέσω δημοπρασιών σταθερού ή ανταγωνιστικού επιτοκίου, βάσει απόφασης του Ευρωσυστήματος.

Άρθρο 7

Πράξεις πιο μακροπρόθεσμης αναχρηματοδότησης

1. Το Ευρωσύστημα διενεργεί ΠΠΜΑ με αντιστρεπτέες συναλλαγές για την παροχή ρευστότητας στους αντισυμβαλλομένους διάρκειας μεγαλύτερης από εκείνη των ΠΚΑ.

2. Όσον αφορά τα λειτουργικά τους χαρακτηριστικά οι ΠΠΜΑ:

α) αποτελούν αντιστρεπτέες συναλλαγές παροχής ρευστότητας·

β) διενεργούνται τακτικά κάθε μήνα σύμφωνα με το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος, με την επιφύλαξη της εξαίρεσης της παραγράφου 4·

γ) συνήθως έχουν διάρκεια τριών μηνών, σύμφωνα με το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος, με την επιφύλαξη των εξαιρέσεων των παραγράφων 3 και 4·

δ) εκτελούνται από τις ΕθνΚΤ κατά τρόπο αποκεντρωμένο·

ε) εκτελούνται μέσω τακτικής δημοπρασίας·

στ) υπόκεινται στα κριτήρια καταλληλότητας του άρθρου 55, τα οποία πρέπει να πληρούν όλοι οι αντισυμβαλλόμενοι που υποβάλλουν προσφορές για τις εν λόγω πράξεις·

ζ) καλύπτονται από ασφάλεια υπό τη μορφή αποδεκτών περιουσιακών στοιχείων.

3. Οι ημερομηνίες λήξης των ΠΠΜΑ μπορεί να μη συμπίπτουν σε όλα τα κράτη μέλη με νόμισμα το ευρώ, λόγω διαφορετικών επίσημων αργιών.

4. Πέραν των τρίμηνης διάρκειας ΠΠΜΑ για την παροχή ρευστότητας, το Ευρωσύστημα μπορεί να διενεργεί εκτάκτως τέτοιες ΠΠΜΑ και με διαφορετική διάρκεια. Οι εν λόγω πράξεις δεν αναγράφονται στο ενδεικτικό ημερολογιακό πρόγραμμα τακτικών δημοπρασιών του Ευρωσυστήματος.

5. Οι ΠΠΜΑ με διάρκεια μεγαλύτερη των τριών μηνών που διενεργούνται εκτάκτως, σύμφωνα με την παράγραφο 4, μπορεί να περιλαμβάνουν ρήτρα πρόωρης αποπληρωμής. Η εν λόγω ρήτρα μπορεί να αφορά είτε δικαίωμα είτε υποχρέωση των αντισυμβαλλομένων να αποπληρώσουν το σύνολο ή μέρος των ποσών που τους κατανέμονται στο πλαίσιο συγκεκριμένης πράξης. Οι ρήτρες υποχρεωτικής πρόωρης αποπληρωμής θα πρέπει να βασίζονται σε ρητές και προκαθορισμένες προϋποθέσεις. Οι ημερομηνίες έναρξης των πρόωρων αποπληρωμών ανακοινώνονται από το Ευρωσύστημα παράλληλα με την ανακοίνωση των πράξεων. Σε εξαιρετικές περιπτώσεις το Ευρωσύστημα μπορεί να αποφασίζει την αναστολή των πρόωρων αποπληρωμών σε συγκεκριμένες ημερομηνίες, μεταξύ άλλων, λόγω των διαφορετικών επίσημων αργιών στα κράτη μέλη με νόμισμα το ευρώ.

6. Οι ΠΠΜΑ εκτελούνται μέσω δημοπρασιών ανταγωνιστικού επιτοκίου, εκτός εάν το Ευρωσύστημα αποφασίσει την εκτέλεσή τους μέσω δημοπρασίας σταθερού επιτοκίου. Στην περίπτωση αυτή το επιτόκιο των δημοπρασιών σταθερού επιτοκίου μπορεί να συνδέεται με ορισμένο υποκείμενο επιτόκιο αναφοράς (π.χ. το μέσο επιτόκιο των ΠΚΑ) καθ' όλη τη διάρκεια της πράξης, προσαυξημένο κατά ένα περιθώριο ή άνευ περιθωρίου.

Άρθρο 8

Πράξεις εξομάλυνσης των βραχυχρόνιων διακυμάνσεων της ρευστότητας

1. Το Ευρωσύστημα μπορεί να διενεργεί πράξεις εξομάλυνσης των βραχυχρόνιων διακυμάνσεων της ρευστότητας με αντιστρεπτέες συναλλαγές, πράξεις ανταλλαγής νομισμάτων για τους σκοπούς της νομισματικής πολιτικής ή με την αποδοχή καταθέσεων καθορισμένης διάρκειας, προκειμένου να αντιμετωπίζει, ιδίως, διακυμάνσεις της ρευστότητας στην αγορά.

2. Όσον αφορά τα λειτουργικά τους χαρακτηριστικά οι πράξεις εξομάλυνσης των βραχυχρόνιων διακυμάνσεων της ρευστότητας:

α) μπορούν να διενεργούνται ως πράξεις παροχής ή απορρόφησης ρευστότητας·

β) συνήθως δεν έχουν προκαθορισμένη συχνότητα και διάρκεια·

γ) συνήθως εκτελούνται μέσω έκτακτης δημοπρασίας, εκτός εάν το Ευρωσύστημα αποφασίσει κατά περίπτωση τη διενέργειά τους με άλλα μέσα (τακτική δημοπρασία ή διμερή διαδικασία) για συγκεκριμένους λόγους νομισματικής πολιτικής ή ως αντίδραση στις συνθήκες της αγοράς·

δ) εκτελούνται από τις ΕθνΚΤ κατά τρόπο αποκεντρωμένο, με την επιφύλαξη του άρθρου 45 παράγραφος 3·

ε) υπόκεινται στα κριτήρια καταλληλότητας αντισυμβαλλομένων του τρίτου μέρους, με βάση: i) το συγκεκριμένο είδος μέσου διενέργειάς τους· και ii) τη διαδικασία που εφαρμόζεται στο συγκεκριμένο είδος μέσου·

στ) όταν διενεργούνται με αντιστρεπτέες συναλλαγές, καλύπτονται από ασφάλεια υπό τη μορφή αποδεκτών περιουσιακών στοιχείων.

▼M2

3. The ECB may conduct fine-tuning operations on any Eurosystem business day to counter liquidity imbalances in the reserve maintenance period. If the trade day, settlement day and reimbursement day are not NCB business days, the relevant NCB is not required to conduct such operations.

▼B

4. Το Ευρωσύστημα διατηρεί υψηλό βαθμό ευελιξίας όσον αφορά την επιλογή διαδικασιών και λειτουργικών χαρακτηριστικών στο πλαίσιο της διενέργειας πράξεων εξομάλυνσης των βραχυχρόνιων διακυμάνσεων της ρευστότητας, προκειμένου να αντιδρά στις συνθήκες της αγοράς.

Άρθρο 9

Διαρθρωτικές πράξεις

1. Το Ευρωσύστημα μπορεί να διενεργεί διαρθρωτικές πράξεις με αντιστρεπτέες συναλλαγές, με την έκδοση πιστοποιητικών χρέους της ΕΚΤ ή με οριστικές συναλλαγές, προκειμένου να προσαρμόζει τη διαρθρωτική του θέση έναντι του χρηματοπιστωτικού τομέα ή να επιδιώκει άλλους σκοπούς που άπτονται της εφαρμογής της νομισματικής πολιτικής.

2. Όσον αφορά τα λειτουργικά τους χαρακτηριστικά οι διαρθρωτικές πράξεις:

α) αποτελούν πράξεις παροχής ή απορρόφησης ρευστότητας·

β) δεν έχουν προκαθορισμένη συχνότητα και διάρκεια·

γ) εκτελούνται μέσω δημοπρασιών ή διμερών διαδικασιών, ανάλογα με το συγκεκριμένο είδος μέσου διενέργειάς τους·

δ) εκτελούνται από τις ΕθνΚΤ κατά τρόπο αποκεντρωμένο·

ε) υπόκεινται στα κριτήρια καταλληλότητας αντισυμβαλλομένων του τρίτου μέρους, ανάλογα με: i) το συγκεκριμένο είδος μέσου διενέργειάς τους· και ii) τη διαδικασία που εφαρμόζεται στο συγκεκριμένο είδος μέσου·

στ) όταν διενεργούνται για την παροχή ρευστότητας, καλύπτονται από ασφάλεια υπό τη μορφή αποδεκτών περιουσιακών στοιχείων, με εξαίρεση τις οριστικές αγορές.

3. Το Ευρωσύστημα διατηρεί υψηλό βαθμό ευελιξίας όσον αφορά την επιλογή των διαδικασιών και των λειτουργικών χαρακτηριστικών στο πλαίσιο της διενέργειας διαρθρωτικών πράξεων, προκειμένου να αντιδρά στις συνθήκες της αγοράς και σε άλλες διαρθρωτικές εξελίξεις.







ΚΕΦΑΛΑΙΟ 3

Μέσα διενέργειας πράξεων ανοικτής αγοράς

Άρθρο 10

Αντιστρεπτέες συναλλαγές

1. Οι αντιστρεπτέες συναλλαγές αποτελούν συγκεκριμένο μέσο διενέργειας πράξεων ανοικτής αγοράς, με το οποίο ορισμένη ΕθνΚΤ αγοράζει ή πωλεί αποδεκτά περιουσιακά στοιχεία βάσει συμφωνίας επαναγοράς ή διενεργεί πιστοδοτικές πράξεις υπό τη μορφή δανείων που καλύπτονται από ασφάλεια, ανάλογα με τις οικείες συμβατικές ή κανονιστικές ρυθμίσεις που εφαρμόζει.

2. Οι συμφωνίες επαναγοράς και τα δάνεια που καλύπτονται από ασφάλεια πρέπει να πληρούν τις πρόσθετες απαιτήσεις που προβλέπονται για τα εν λόγω μέσα στο έβδομο μέρος.

3. Οι αντιστρεπτέες συναλλαγές για την παροχή ρευστότητας πρέπει να καλύπτονται από ασφάλεια υπό τη μορφή αποδεκτών περιουσιακών στοιχείων, σύμφωνα με το τέταρτο μέρος.

4. Τα λειτουργικά χαρακτηριστικά των αντιστρεπτέων συναλλαγών εξαρτώνται από την κατηγορία της πράξης ανοικτής αγοράς για την οποία χρησιμοποιούνται.

5. Οι αντιστρεπτέες συναλλαγές για την απορρόφηση ρευστότητας καλύπτονται από περιουσιακά στοιχεία που παρέχει το Ευρωσύστημα. Τα κριτήρια καταλληλότητας των εν λόγω περιουσιακών στοιχείων είναι τα ίδια με εκείνα των αποδεκτών περιουσιακών στοιχείων που χρησιμοποιούνται στις αντιστρεπτέες συναλλαγές για την παροχή ρευστότητας, σύμφωνα με το τέταρτο μέρος. Στις αντιστρεπτέες συναλλαγές για την απορρόφηση ρευστότητας δεν εφαρμόζονται περικοπές αποτίμησης.

Άρθρο 11

Πράξεις ανταλλαγής νομισμάτων για τους σκοπούς της νομισματικής πολιτικής

1. Οι πράξεις ανταλλαγής νομισμάτων για τους σκοπούς της νομισματικής πολιτικής συνίστανται σε δύο ταυτόχρονες συναλλαγές, μία άμεση (spot) και μία προθεσμιακή (forward), όπου ανταλλάσσονται ευρώ με ξένο νόμισμα.

2. Οι πράξεις ανταλλαγής νομισμάτων για τους σκοπούς της νομισματικής πολιτικής πρέπει να πληρούν τις πρόσθετες απαιτήσεις που προβλέπονται για τα εν λόγω μέσα στο έβδομο μέρος.

3. Εκτός εάν άλλως αποφασίσει το διοικητικό συμβούλιο της ΕΚΤ, το Ευρωσύστημα συναλλάσσεται μόνο σε νομίσματα που αποτελούν αντικείμενο διαπραγμάτευσης σε ευρεία κλίμακα και σύμφωνα με την καθιερωμένη πρακτική της αγοράς.

4. Σε κάθε πράξη ανταλλαγής νομισμάτων για τους σκοπούς της νομισματικής πολιτικής, το Ευρωσύστημα και οι αντισυμβαλλόμενοι συμφωνούν όσον αφορά τις διαφορικές μονάδες ανταλλαγής για τη συναλλαγή, οι οποίες διατυπώνονται σύμφωνα με τη συνήθη πρακτική της αγοράς. Οι όροι διαμόρφωσης των συναλλαγματικών ισοτιμιών στις πράξεις ανταλλαγής νομισμάτων για τους σκοπούς της νομισματικής πολιτικής καθορίζονται στον πίνακα 2.

5. Όσον αφορά τα λειτουργικά τους χαρακτηριστικά οι πράξεις ανταλλαγής νομισμάτων για τους σκοπούς της νομισματικής πολιτικής:

α) μπορούν να διενεργούνται ως συναλλαγές για την παροχή ή την απορρόφηση ρευστότητας·

β) δεν έχουν προκαθορισμένη συχνότητα και διάρκεια·

γ) εκτελούνται μέσω έκτακτων δημοπρασιών ή διμερών διαδικασιών, εκτός εάν το Ευρωσύστημα αποφασίσει κατά περίπτωση τη διενέργειά τους με άλλον τρόπο (τακτική δημοπρασία) για συγκεκριμένους λόγους νομισματικής πολιτικής ή ως αντίδραση στις συνθήκες της αγοράς·

δ) εκτελούνται από τις ΕθνΚΤ κατά τρόπο αποκεντρωμένο, με την επιφύλαξη του άρθρου 45 παράγραφος 3.

6. Οι αντισυμβαλλόμενοι που συμμετέχουν σε πράξεις ανταλλαγής νομισμάτων για τους σκοπούς της νομισματικής πολιτικής υπόκεινται στα κριτήρια καταλληλότητας του τρίτου μέρους, ανάλογα με τη διαδικασία που εφαρμόζεται στην οικεία πράξη.

Πίνακας 2

Όροι διαμόρφωσης των συναλλαγματικών ισοτιμιών στις πράξεις ανταλλαγής νομισμάτων για τους σκοπούς της νομισματικής πολιτικής

S = τρέχουσα συναλλαγματική ισοτιμία (κατά την ημερομηνία συναλλαγής της πράξης ανταλλαγής νομισμάτων) του ευρώ (EUR) έναντι του ξένου νομίσματος (ABC)

FM = προθεσμιακή συναλλαγματική ισοτιμία EUR/ABC κατά την ημερομηνία επαναγοράς (M)

ΔΜ = διαφορά μεταξύ προθεσμιακής και τρέχουσας ισοτιμίας EUR/ABC κατά την ημερομηνία επαναγοράς (M)

N(.) = ποσό νομίσματος στο άμεσο σκέλος της συναλλαγής. Το N(.)M είναι το ποσό νομίσματος στο προθεσμιακό σκέλος της συναλλαγής: ή ή

Άρθρο 12

Αποδοχή καταθέσεων καθορισμένης διάρκειας

1. Το Ευρωσύστημα μπορεί να καλεί τους αντισυμβαλλομένους να πραγματοποιούν καταθέσεις καθορισμένης διάρκειας στις οικείες ΕθνΚΤ.

2. Οι καταθέσεις των αντισυμβαλλομένων έχουν καθορισμένη διάρκεια και επιτόκιο.

3. Το επιτόκιο που εφαρμόζεται στις καταθέσεις καθορισμένης διάρκειας μπορεί να είναι: α) θετικό· β) μηδενικό· γ) αρνητικό.

4. Το επιτόκιο που εφαρμόζεται στις καταθέσεις καθορισμένης διάρκειας είναι ένα απλό επιτόκιο υπολογιζόμενο με βάση τον πραγματικό αριθμό ημερών επί έτους 360 ημερών. Οι τόκοι καταβάλλονται κατά τη λήξη της κατάθεσης. Το αρνητικό επιτόκιο στην περίπτωση των καταθέσεων καθορισμένης διάρκειας συνεπάγεται την υποχρέωση του αντισυμβαλλόμενου καταθέτη να καταβάλει ορισμένο ποσό στην οικεία ΕθνΚΤ και, αντίστοιχα, το δικαίωμα της τελευταίας να χρεώσει τον λογαριασμό του με το ποσό αυτό. Οι ΕθνΚΤ δεν παρέχουν ασφάλεια έναντι των καταθέσεων.

5. Οι καταθέσεις καθορισμένης διάρκειας τηρούνται σε λογαριασμούς στην οικεία ΕθνΚΤ, ακόμη και στις περιπτώσεις όπου οι πράξεις εκτελούνται κεντρικά από την ΕΚΤ βάσει του άρθρου 45 παράγραφος 3.

6. Όσον αφορά τα λειτουργικά της χαρακτηριστικά η αποδοχή καταθέσεων καθορισμένης διάρκειας:

α) διενεργείται με σκοπό την απορρόφηση ρευστότητας·

β) μπορεί να διενεργείται βάσει χρονοδιαγράμματος πράξεων προκαθορισμένης συχνότητας και διάρκειας, το οποίο ανακοινώνεται εκ των προτέρων, ή εκτάκτως, ως αντίδραση στις εξελίξεις των συνθηκών ρευστότητας, π.χ. την τελευταία ημέρα της περιόδου τήρησης υποχρεωτικών ελάχιστων αποθεματικών με σκοπό την αντιμετώπιση ανισορροπιών ρευστότητας που ενδεχομένως έχουν συσσωρευθεί μετά την κατανομή του ποσού της τελευταίας πράξης κύριας αναχρηματοδότησης·

γ) εκτελείται μέσω έκτακτης δημοπρασίας, εκτός εάν η ΕΚΤ αποφασίσει κατά περίπτωση τη διενέργειά της με άλλον τρόπο (διμερή διαδικασία ή τακτική δημοπρασία), για συγκεκριμένους λόγους νομισματικής πολιτικής ή ως αντίδραση στις συνθήκες της αγοράς·

δ) εκτελείται από τις ΕθνΚΤ κατά τρόπο αποκεντρωμένο, με την επιφύλαξη του άρθρου 45 παράγραφος 3.

7. Οι αντισυμβαλλόμενοι που συμμετέχουν στην αποδοχή καταθέσεων καθορισμένης διάρκειας υπόκεινται στα κριτήρια καταλληλότητας του τρίτου μέρους, ανάλογα με τη διαδικασία που εφαρμόζεται στην οικεία πράξη.

Άρθρο 13

Έκδοση πιστοποιητικών χρέους της ΕΚΤ

1. Τα πιστοποιητικά χρέους της ΕΚΤ συνιστούν ενοχική υποχρέωση της ΕΚΤ έναντι του κομιστή τους.

2. Τα πιστοποιητικά χρέους της ΕΚΤ εκδίδονται και τηρούνται σε άυλη μορφή σε αποθετήρια τίτλων στα κράτη μέλη με νόμισμα το ευρώ.

3. Η ΕΚΤ δεν επιβάλλει περιορισμούς όσον αφορά τη δυνατότητα μεταβίβασης των πιστοποιητικών.

4. Η ΕΚΤ μπορεί να εκδίδει πιστοποιητικά χρέους της:

α) σε τιμή χαμηλότερη της ονομαστικής τους αξίας, δηλαδή υπό το άρτιο· ή

β) σε τιμή υψηλότερη της ονομαστικής τους αξίας, δηλαδή υπέρ το άρτιο,

τα οποία εξοφλούνται στη λήξη τους στην ονομαστική αξία.

Η διαφορά μεταξύ της τιμής διάθεσης και της ονομαστικής αξίας (τιμή εξόφλησης) ισούται προς τους δεδουλευμένους τόκους επί της τιμής διάθεσης, με το συμφωνημένο επιτόκιο, για τη διάρκεια του πιστοποιητικού. Το επιτόκιο που εφαρμόζεται είναι ένα απλό επιτόκιο υπολογιζόμενο με βάση τον πραγματικό αριθμό ημερών επί έτους 360 ημερών. Ο υπολογισμός της τιμής διάθεσης διενεργείται σύμφωνα με τον πίνακα 3.

Πίνακας 3

Έκδοση πιστοποιητικών χρέους της ΕΚΤ

Η τιμή διάθεσης ισούται με:

όπου:

N = ονομαστική αξία του πιστοποιητικού χρέους της ΕΚΤ

rI = επιτόκιο ( %)

D = διάρκεια του πιστοποιητικού χρέους της ΕΚΤ (σε ημέρες)

PT = τιμή διάθεσης του πιστοποιητικού χρέους της ΕΚΤ

5. Όσον αφορά τα λειτουργικά τους χαρακτηριστικά τα πιστοποιητικά χρέους της ΕΚΤ:

α) εκδίδονται ως πράξη ανοικτής αγοράς για την απορρόφηση ρευστότητας·

β) μπορούν να εκδίδονται σε τακτά χρονικά διαστήματα ή εκτάκτως·

γ) έχουν διάρκεια μικρότερη των δώδεκα μηνών·

δ) εκδίδονται μέσω τακτικών δημοπρασιών·

ε) δημοπρατούνται και διακανονίζονται από τις ΕθνΚΤ κατά τρόπο αποκεντρωμένο.

6. Οι αντισυμβαλλόμενοι που συμμετέχουν σε τακτική δημοπρασία για την έκδοση πιστοποιητικών χρέους της ΕΚΤ υπόκεινται στα κριτήρια καταλληλότητας του τρίτου μέρους.

Άρθρο 14

Οριστικές συναλλαγές

1. Η οριστική συναλλαγή συνεπάγεται την πλήρη μεταβίβαση της κυριότητας από τον πωλητή στον αγοραστή, χωρίς να επακολουθεί αναμεταβίβαση.

2. Κατά την εκτέλεση των οριστικών συναλλαγών και τον υπολογισμό των τιμών το Ευρωσύστημα ενεργεί σύμφωνα με την επικρατέστερη πρακτική της αγοράς για τους συγκεκριμένους τίτλους που χρησιμοποιούνται στη συναλλαγή.

3. Όσον αφορά τα λειτουργικά τους χαρακτηριστικά οι οριστικές συναλλαγές:

α) μπορούν να διενεργούνται ως πράξεις παροχής ρευστότητας (οριστικές αγορές) ή πράξεις απορρόφησης ρευστότητας (οριστικές πωλήσεις)·

β) δεν έχουν προκαθορισμένη συχνότητα·

γ) εκτελούνται μέσω διμερών διαδικασιών, εκτός εάν η ΕΚΤ αποφασίσει κατά περίπτωση τη διενέργειά τους μέσω έκτακτης ή τακτικής δημοπρασίας·

δ) εκτελούνται από τις ΕθνΚΤ κατά τρόπο αποκεντρωμένο, με την επιφύλαξη του άρθρου 45 παράγραφος 3·

ε) βασίζονται μόνο σε αποδεκτά εμπορεύσιμα περιουσιακά στοιχεία κατά τα οριζόμενα στο τέταρτο μέρος.

4. Οι αντισυμβαλλόμενοι που συμμετέχουν σε οριστικές συναλλαγές υπόκεινται στα κριτήρια καταλληλότητας του τρίτου μέρους.

Άρθρο 15

Υποχρεώσεις παροχής ασφάλειας και διακανονισμού στην περίπτωση αντιστρεπτέων συναλλαγών και πράξεων ανταλλαγής νομισμάτων για τους σκοπούς της νομισματικής πολιτικής

1. Στις αντιστρεπτέες συναλλαγές παροχής ρευστότητας και στις πράξεις ανταλλαγής νομισμάτων παροχής ρευστότητας για τους σκοπούς της νομισματικής πολιτικής οι αντισυμβαλλόμενοι:

α) κατά την ημερομηνία διακανονισμού μεταβιβάζουν, για τους σκοπούς του διακανονισμού, επαρκή ποσότητα αποδεκτών περιουσιακών στοιχείων ή το προβλεπόμενο ποσό ξένου νομίσματος στην περίπτωση των αντιστρεπτέων συναλλαγών ή των πράξεων ανταλλαγής νομισμάτων, αντίστοιχα·

β) μεριμνούν για την επαρκή εξασφάλιση της πράξης έως τη λήξη της·

γ) όσον αφορά το στοιχείο β), παρέχουν, εφόσον απαιτείται, επαρκή ασφάλεια μέσω του μηχανισμού κάλυψης διαφορών αποτίμησης υπό τη μορφή επαρκών αποδεκτών περιουσιακών στοιχείων ή μετρητών.

2. Στις αντιστρεπτέες συναλλαγές για την απορρόφηση ρευστότητας και τις πράξεις ανταλλαγής νομισμάτων για την απορρόφηση ρευστότητας για τους σκοπούς της νομισματικής πολιτικής οι αντισυμβαλλόμενοι:

α) μεταβιβάζουν επαρκή ποσότητα μετρητών για τον διακανονισμό των ποσών που τους κατανέμονται στο πλαίσιο της συγκεκριμένης πράξης για την απορρόφηση ρευστότητας·

β) μεριμνούν για την επαρκή εξασφάλιση της πράξης έως τη λήξη της·

γ) όσον αφορά το στοιχείο β), παρέχουν, εφόσον απαιτείται, επαρκή ασφάλεια μέσω του μηχανισμού κάλυψης διαφορών αποτίμησης υπό τη μορφή επαρκών αποδεκτών περιουσιακών στοιχείων ή μετρητών.

3. Η μη συμμόρφωση με τις υποχρεώσεις των παραγράφων 1 και 2 επισύρει κυρώσεις σύμφωνα με τα άρθρα 154 έως 157, κατά περίπτωση.

Άρθρο 16

Υποχρέωση διακανονισμού στην περίπτωση οριστικών αγορών και πωλήσεων, αποδοχής καταθέσεων καθορισμένης διάρκειας και έκδοσης πιστοποιητικών χρέους της ΕΚΤ

1. Στις πράξεις ανοικτής αγοράς που εκτελούνται με οριστικές αγορές και πωλήσεις, αποδοχή καταθέσεων καθορισμένης διάρκειας και έκδοση πιστοποιητικών χρέους της ΕΚΤ, οι αντισυμβαλλόμενοι μεταβιβάζουν επαρκή ποσότητα αποδεκτών περιουσιακών στοιχείων ή μετρητών για τον διακανονισμό του συμφωνηθέντος ποσού της συναλλαγής.

2. Η μη συμμόρφωση με τις υποχρεώσεις της παραγράφου 1 επισύρει κυρώσεις σύμφωνα με τα άρθρα 154 έως 157, κατά περίπτωση.







ΤΙΤΛΟΣ II

ΠΑΓΙΕΣ ΔΙΕΥΚΟΛΥΝΣΕΙΣ

Άρθρο 17

Πάγιες διευκολύνσεις

1. Κατόπιν αιτήματος των αντισυμβαλλομένων οι ΕθνΚΤ χορηγούν πρόσβαση στις πάγιες διευκολύνσεις που προσφέρει το Ευρωσύστημα.

2. Οι πάγιες διευκολύνσεις διακρίνονται σε δύο κατηγορίες:

α) τη διευκόλυνση οριακής χρηματοδότησης·

β) τη διευκόλυνση αποδοχής καταθέσεων.

3. Σε όλα τα κράτη μέλη με νόμισμα το ευρώ ισχύουν οι ίδιοι όροι και προϋποθέσεις πρόσβασης στις πάγιες διευκολύνσεις.

4. Οι ΕθνΚΤ χορηγούν πρόσβαση στις πάγιες διευκολύνσεις αποκλειστικά σύμφωνα με τους σκοπούς της ΕΚΤ και για γενικότερους λόγους νομισματικής πολιτικής.

5. Η ΕΚΤ μπορεί οποτεδήποτε να προσαρμόζει τις προϋποθέσεις πρόσβασης στις πάγιες διευκολύνσεις ή να αναστέλλει την παροχή τους.

6. Το διοικητικό συμβούλιο της ΕΚΤ αποφασίζει σε τακτά χρονικά διαστήματα για τα επιτόκια των πάγιων διευκολύνσεων. Τα αναθεωρημένα επιτόκια αρχίζουν να ισχύουν με την έναρξη της νέας περιόδου τήρησης υποχρεωτικών ελάχιστων αποθεματικών κατά τα οριζόμενα στο άρθρο 7 του κανονισμού (ΕΚ) αριθ. 1745/2003 (ΕΚΤ/2003/9). Η ΕΚΤ δημοσιεύει ημερολογιακό πρόγραμμα των περιόδων τήρησης τρεις τουλάχιστον μήνες πριν από την έναρξη κάθε ημερολογιακού έτους.

7. Παρά τις διατάξεις της παραγράφου 6, το διοικητικό συμβούλιο της ΕΚΤ μπορεί με απόφασή του να μεταβάλλει οποτεδήποτε το επιτόκιο των πάγιων διευκολύνσεων. Η σχετική απόφαση αρχίζει να ισχύει το νωρίτερο την επόμενη εργάσιμη ημέρα του Ευρωσυστήματος.







ΚΕΦΑΛΑΙΟ 1

Διευκόλυνση οριακής χρηματοδότησης

Άρθρο 18

Χαρακτηριστικά της διευκόλυνσης οριακής χρηματοδότησης

1. Οι αντισυμβαλλόμενοι μπορούν να χρησιμοποιούν τη διευκόλυνση οριακής χρηματοδότησης, προκειμένου να λαμβάνουν από το Ευρωσύστημα χρηματοδότηση διάρκειας μίας ημέρας με προκαθορισμένο επιτόκιο μέσω αντιστρεπτέας συναλλαγής διενεργούμενης με την οικεία ΕθνΚΤ, χρησιμοποιώντας αποδεκτά περιουσιακά στοιχεία ως ασφάλεια.

2. Με τη διευκόλυνση οριακής χρηματοδότησης οι ΕθνΚΤ παρέχουν ρευστότητα μέσω συμφωνιών επαναγοράς ή δανείων που καλύπτονται από ασφάλεια, σύμφωνα με τις συμβατικές ή κανονιστικές ρυθμίσεις που εφαρμόζει η ΕθνΚΤ.

3. Δεν υφίσταται όριο στο ποσό χρηματοδότησης που μπορεί να παρέχεται με τη διευκόλυνση οριακής χρηματοδότησης, υπό την επιφύλαξη της υποχρέωσης παροχής επαρκούς ασφάλειας σύμφωνα με την παράγραφο 4.

4. Προτού κάνουν χρήση της διευκόλυνσης οριακής χρηματοδότησης, οι αντισυμβαλλόμενοι οφείλουν να παρέχουν επαρκή αποδεκτά περιουσιακά στοιχεία ως ασφάλεια. Τα εν λόγω περιουσιακά στοιχεία θα πρέπει είτε να κατατίθενται εκ των προτέρων στην εκάστοτε ΕθνΚΤ είτε να παραδίδονται ταυτόχρονα με το αίτημα πρόσβασης στη διευκόλυνση οριακής χρηματοδότησης.

Άρθρο 19

Προϋποθέσεις πρόσβασης στη διευκόλυνση οριακής χρηματοδότησης

1. Πρόσβαση στη διευκόλυνση οριακής χρηματοδότησης μπορούν να έχουν τα ιδρύματα τα οποία πληρούν τα κριτήρια καταλληλότητας του άρθρου 55 και διαθέτουν λογαριασμό στην ΕθνΚΤ στον οποίο μπορεί να διακανονιστεί η συναλλαγή, και συγκεκριμένα στο TARGET2.

2. Πρόσβαση στη διευκόλυνση οριακής χρηματοδότησης χορηγείται μόνο τις ημέρες λειτουργίας του TARGET2. Τις ημέρες κατά τις οποίες δεν λειτουργούν τα ΣΔΤ, πρόσβαση στη διευκόλυνση οριακής χρηματοδότησης χορηγείται έναντι αποδεκτών περιουσιακών στοιχείων τα οποία έχουν κατατίθενται εκ των προτέρων στις ΕθνΚΤ.

3. Εάν κάποια εργάσιμη ημέρα του Ευρωσυστήματος ορισμένη ΕθνΚΤ ή υποκατάστημά της δεν λειτουργεί για τη διενέργεια πράξεων νομισματικής πολιτικής λόγω εθνικής ή περιφερειακής επίσημης αργίας, η ΕθνΚΤ ενημερώνει εκ των προτέρων τους αντισυμβαλλομένους για τις ρυθμίσεις που θα τεθούν σε εφαρμογή προκειμένου αυτοί να αποκτήσουν πρόσβαση στη διευκόλυνση οριακής χρηματοδότησης τη συγκεκριμένη ημέρα.

4. Πρόσβαση στη διευκόλυνση οριακής χρηματοδότησης μπορεί να χορηγείται κατόπιν αιτήματος του αντισυμβαλλομένου ή αυτομάτως, σύμφωνα με τα οριζόμενα στις παραγράφους 5 και 6 αντίστοιχα.

5. Ο αντισυμβαλλόμενος μπορεί να υποβάλλει στην οικεία ΕθνΚΤ αίτημα πρόσβασης στη διευκόλυνση οριακής χρηματοδότησης. Υπό την προϋπόθεση ότι λαμβάνει το αίτημα το αργότερο 15 λεπτά μετά την ώρα κλεισίματος του TARGET2, η ΕθνΚΤ το επεξεργάζεται αυθημερόν στο TARGET2. Η προθεσμία υποβολής αιτήματος πρόσβασης στη διευκόλυνση οριακής χρηματοδότησης παρατείνεται για άλλα 15 λεπτά την τελευταία ημέρα της περιόδου τήρησης υποχρεωτικών ελάχιστων αποθεματικών, εφόσον αυτή'είναι εργάσιμη ημέρα του Ευρωσυστήματος. Στο αίτημα προσδιορίζεται το ύψος της χρηματοδότησης που ζητείται. Ο αντισυμβαλλόμενος παραδίδει επαρκή αποδεκτά περιουσιακά στοιχεία ως ασφάλεια για τη συναλλαγή, εκτός εάν τα έχει καταθέσει εκ των προτέρων στην ΕθνΚΤ σύμφωνα με το άρθρο 18 παράγραφος 4.

6. Στο τέλος κάθε εργάσιμης ημέρας, η ύπαρξη τυχόν χρεωστικού υπολοίπου στον λογαριασμό διακανονισμού που τηρεί ο αντισυμβαλλόμενος στην οικεία ΕθνΚΤ μετά από την ολοκλήρωση των διαδικασιών ελέγχου τέλους ημέρας θεωρείται αυτομάτως αίτημα προσφυγής στη διευκόλυνση οριακής χρηματοδότησης. Προς εκπλήρωση της υποχρέωσης του άρθρου 18 παράγραφος 4 οι αντισυμβαλλόμενοι θα πρέπει να καταθέτουν επαρκή αποδεκτά περιουσιακά στοιχεία ως ασφάλεια για τη συναλλαγή με την οικεία ΕθνΚΤ πριν τεθεί ζήτημα αυτόματου αιτήματος. Η μη συμμόρφωση με τη συγκεκριμένη προϋπόθεση πρόσβασης επισύρει κυρώσεις σύμφωνα με τα άρθρα 154 έως 157.

Άρθρο 20

Διάρκεια και επιτόκιο της διευκόλυνσης οριακής χρηματοδότησης

1. Η χρηματοδότηση που παρέχεται μέσω της διευκόλυνσης οριακής χρηματοδότησης έχει διάρκεια μίας ημέρας. Οι αντισυμβαλλόμενοι που είναι άμεσοι συμμετέχοντες στο TARGET2 εξοφλούν το ποσό της χρηματοδότησης την επόμενη ημέρα κατά την οποία λειτουργούν α) το TARGET2 και β) εμπλεκόμενα ΣΔΤ και κατά την έναρξη της λειτουργίας αυτών των συστημάτων.

2. Το επιτόκιο της διευκόλυνσης οριακής χρηματοδότησης ανακοινώνεται εκ των προτέρων από το Ευρωσύστημα και υπολογίζεται ως απλό επιτόκιο με βάση τον πραγματικό αριθμό ημερών επί έτους 360 ημερών. Το επιτόκιο που εφαρμόζεται στη διευκόλυνση οριακής χρηματοδότησης καλείται «επιτόκιο διευκόλυνσης οριακής χρηματοδότησης».

3. Οι τόκοι που προκύπτουν από τη διευκόλυνση οριακής χρηματοδότησης καταβάλλονται ταυτόχρονα με την εξόφληση του ποσού της χρηματοδότησης.







ΚΕΦΑΛΑΙΟ 2

Διευκόλυνση αποδοχής καταθέσεων

Άρθρο 21

Χαρακτηριστικά της διευκόλυνσης αποδοχής καταθέσεων

1. Οι αντισυμβαλλόμενοι μπορούν να κάνουν χρήση της διευκόλυνσης αποδοχής καταθέσεων, προκειμένου να πραγματοποιούν καταθέσεις διάρκειας μίας ημέρας στο Ευρωσύστημα μέσω της οικείας ΕθνΚΤ. Στις εν λόγω καταθέσεις εφαρμόζεται προκαθορισμένο επιτόκιο.

2. Το επιτόκιο που εφαρμόζεται στη διευκόλυνση αποδοχής καταθέσεων μπορεί να είναι: α) θετικό· β) μηδενικό· γ) αρνητικό.

3. Οι ΕθνΚΤ δεν παρέχουν ασφάλεια έναντι των καταθέσεων.

4. Δεν υφίσταται όριο στο ποσό που ο αντισυμβαλλόμενος μπορεί να καταθέσει στο πλαίσιο της διευκόλυνσης αποδοχής καταθέσεων.

Άρθρο 22

Προϋποθέσεις πρόσβασης στη διευκόλυνση αποδοχής καταθέσεων

1. Πρόσβαση στη διευκόλυνση αποδοχής καταθέσεων μπορούν να έχουν τα ιδρύματα που πληρούν τα κριτήρια καταλληλότητας του άρθρου 55 και διαθέτουν λογαριασμό στην ΕθνΚΤ, στον οποίο μπορεί να διακανονιστεί η συναλλαγή, και συγκεκριμένα στο TARGET2. Η πρόσβαση χορηγείται μόνον κατά τις ημέρες λειτουργίας του TARGET2.

2. Προκειμένου ορισμένος αντισυμβαλλόμενος να αποκτήσει πρόσβαση στη διευκόλυνση αποδοχής καταθέσεων, υποβάλλει αίτημα στην οικεία ΕθνΚΤ. Υπό την προϋπόθεση ότι η τελευταία λαμβάνει το αίτημα το αργότερο 15 λεπτά μετά από την ώρα κλεισίματος του TARGET2, το επεξεργάζεται αυθημερόν στο TARGET2. Η προθεσμία υποβολής αιτήματος πρόσβασης στη διευκόλυνση αποδοχής καταθέσεων παρατείνεται για άλλα 15 λεπτά την τελευταία ημέρα της περιόδου τήρησης υποχρεωτικών ελάχιστων αποθεματικών, εφόσον είναι εργάσιμη ημέρα του Ευρωσυστήματος. Στο αίτημα προσδιορίζεται το ύψος του ποσού που πρόκειται να κατατεθεί στο πλαίσιο της διευκόλυνσης αποδοχής καταθέσεων.

3. Λόγω των διαφορετικών λογιστικών συστημάτων που εφαρμόζουν, οι ΕθνΚΤ μπορούν να ορίζουν προϋποθέσεις πρόσβασης διαφορετικές από εκείνες του παρόντος άρθρου, με την επιφύλαξη προηγούμενης έγκρισης από την ΕΚΤ. Οι ΕθνΚΤ παρέχουν στους αντισυμβαλλομένους πληροφορίες σχετικά με τις παρεκκλίσεις από τις προϋποθέσεις πρόσβασης του παρόντος άρθρου.

Άρθρο 23

Διάρκεια και επιτόκιο της διευκόλυνσης αποδοχής καταθέσεων

1. Οι καταθέσεις που πραγματοποιούνται στο πλαίσιο της διευκόλυνσης αποδοχής καταθέσεων έχουν διάρκεια μίας ημέρας. Προκειμένου για αντισυμβαλλόμενους που είναι άμεσοι συμμετέχοντες στο TARGET2, οι καταθέσεις που τηρούνται στο πλαίσιο της διευκόλυνσης αποδοχής καταθέσεων λήγουν την επόμενη εργάσιμη ημέρα του TARGET2, με την έναρξη της λειτουργίας του.

2. Το επιτόκιο της κατάθεσης ανακοινώνεται εκ των προτέρων από το Ευρωσύστημα και υπολογίζεται ως απλό επιτόκιο με βάση τον πραγματικό αριθμό ημερών επί έτους 360 ημερών.

3. Οι τόκοι που προκύπτουν καταβάλλονται κατά τη λήξη της κατάθεσης. Η εφαρμογή αρνητικού επιτοκίου στη διευκόλυνση αποδοχής καταθέσεων συνεπάγεται την υποχρέωση του αντισυμβαλλόμενου καταθέτη να καταβάλει ορισμένο ποσό στην οικεία ΕθνΚΤ και, αντίστοιχα, το δικαίωμα της τελευταίας να χρεώσει το λογαριασμό του με αυτό το ποσό.







ΤΙΤΛΟΣ III

ΔΙΑΔΙΚΑΣΙΕΣ ΠΟΥ ΕΦΑΡΜΟΖΟΝΤΑΙ ΣΤΙΣ ΠΡΑΞΕΙΣ ΝΟΜΙΣΜΑΤΙΚΗΣ ΠΟΛΙΤΙΚΗΣ ΤΟΥ ΕΥΡΩΣΥΣΤΗΜΑΤΟΣ







ΚΕΦΑΛΑΙΟ 1

Δημοπρασίες και διμερείς διαδικασίες που εφαρμόζονται στις πράξεις ανοικτής αγοράς του Ευρωσυστήματος

Άρθρο 24

Είδη διαδικασιών που εφαρμόζονται στις πράξεις ανοικτής αγοράς

Οι πράξεις ανοικτής αγοράς εκτελούνται μέσω δημοπρασιών ή διμερών διαδικασιών.







Τμήμα 1

Δημοπρασίες

Άρθρο 25

Επισκόπηση των δημοπρασιών

1. Οι δημοπρασίες πραγματοποιούνται σε έξι στάδια, τα οποία περιγράφονται στον πίνακα 4.

▼M4







Πίνακας 4 Στάδια των δημοπρασιών Στάδιο 1 Ανακοίνωση της δημοπρασίας α) Δημόσια ανακοίνωση από την ΕΚΤ β) Δημόσια ανακοίνωση και απευθείας ανακοίνωση προς κάθε αντισυμβαλλόμενο (εφόσον κρίνεται απαραίτητο) από τις ΕθνΚΤ Στάδιο 2 Κατάρτιση και υποβολή προσφορών από τους αντισυμβαλλομένους Στάδιο 3 Συγκέντρωση των προσφορών από το Ευρωσύστημα Στάδιο 4 Κατανομή και ανακοίνωση των αποτελεσμάτων της δημοπρασίας α) Απόφαση της ΕΚΤ σχετικά με την κατανομή β) Δημόσια ανακοίνωση του αποτελέσματος της κατανομής από την ΕΚΤ Στάδιο 5 Πιστοποίηση των επιμέρους αποτελεσμάτων της κατανομής Στάδιο 6 Διακανονισμός των συναλλαγών

▼B

2. Οι δημοπρασίες διενεργούνται υπό τη μορφή τακτικών δημοπρασιών ή έκτακτων δημοπρασιών. Τα λειτουργικά χαρακτηριστικά των τακτικών και των έκτακτων δημοπρασιών είναι τα ίδια, με εξαίρεση το χρονοδιάγραμμα (πίνακες 5 και 6) και το φάσμα των αντισυμβαλλομένων.

▼M4

Πίνακας 5

Ενδεικτικό χρονοδιάγραμμα των σταδίων των τακτικών δημοπρασιών [ώρα Κεντρικής Ευρώπης ( 7 )]

Πίνακας 6

Ενδεικτικό χρονοδιάγραμμα των σταδίων των έκτακτων δημοπρασιών (ώρα Κεντρικής Ευρώπης)

·

▼B

3. Το Ευρωσύστημα μπορεί να διενεργεί δημοπρασίες σταθερού ή ανταγωνιστικού επιτοκίου.

Άρθρο 26

Τακτικές δημοπρασίες

1. Το Ευρωσύστημα χρησιμοποιεί τις τακτικές δημοπρασίες για την εκτέλεση: α) ΠΚΑ, β) ΠΠΜΑ, γ) συγκεκριμένων διαρθρωτικών πράξεων, δηλαδή διαρθρωτικών αντιστρεπτέων πράξεων και της έκδοσης πιστοποιητικών χρέους της ΕΚΤ.

2. Το Ευρωσύστημα μπορεί επίσης να χρησιμοποιεί τακτικές δημοπρασίες για τη διενέργεια πράξεων εξομάλυνσης των βραχυχρόνιων διακυμάνσεων της ρευστότητας και διαρθρωτικών πράξεων οι οποίες εκτελούνται με οριστικές συναλλαγές για συγκεκριμένους λόγους νομισματικής πολιτικής ή προκειμένου να αντιδρά στις συνθήκες της αγοράς.

3. Κατά κανόνα, όσον αφορά τις τακτικές δημοπρασίες: α) μεσολαβεί μέγιστο διάστημα 24 ωρών από την ανακοίνωσή τους μέχρι την πιστοποίηση του αποτελέσματος της κατανομής και β) μεσολαβούν περίπου δύο ώρες από τη λήξη της προθεσμίας υποβολής προσφορών μέχρι την ανακοίνωση του αποτελέσματος της κατανομής.

4. Η ΕΚΤ μπορεί με απόφασή της να προσαρμόζει το χρονοδιάγραμμα συγκεκριμένων πράξεων, εφόσον κρίνεται σκόπιμο.

Άρθρο 27

Έκτακτες δημοπρασίες

1. Το Ευρωσύστημα συνήθως χρησιμοποιεί έκτακτες δημοπρασίες για την εκτέλεση πράξεων εξομάλυνσης των βραχυχρόνιων διακυμάνσεων της ρευστότητας, αλλά μπορεί επίσης να τις χρησιμοποιεί και για διαρθρωτικές πράξεις οι οποίες εκτελούνται με οριστικές συναλλαγές για συγκεκριμένους λόγους νομισματικής πολιτικής ή προκειμένου να αντιδρά στις συνθήκες της αγοράς.

2. Οι έκτακτες δημοπρασίες διενεργούνται εντός 105 λεπτών από την ανακοίνωσή τους, ενώ η πιστοποίηση γίνεται αμέσως μετά τη δημόσια ανακοίνωση του αποτελέσματος της κατανομής.

3. Η ΕΚΤ μπορεί με απόφασή της να προσαρμόζει το χρονοδιάγραμμα συγκεκριμένων πράξεων, εφόσον κρίνεται σκόπιμο.

4. Το Ευρωσύστημα μπορεί να επιλέγει, σύμφωνα με τα κριτήρια και τις διαδικασίες του άρθρου 57, περιορισμένο αριθμό αντισυμβαλλομένων για να συμμετέχουν στις έκτακτες δημοπρασίες.

Άρθρο 28

Διενέργεια τακτικών δημοπρασιών για ΠΚΑ και τακτικές ΠΠΜΑ βάσει του ημερολογιακού προγράμματος δημοπρασιών

1. Οι δημοπρασίες για ΠΚΑ και τακτικές ΠΠΜΑ διενεργούνται σύμφωνα με το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος.

2. Το ενδεικτικό ημερολογιακό πρόγραμμα τακτικών δημοπρασιών του Ευρωσυστήματος δημοσιεύεται στους δικτυακούς τόπους της ΕΚΤ και των ΕθνΚΤ τρεις τουλάχιστον μήνες πριν από την έναρξη του ημερολογιακού έτους για το οποίο ισχύει.

3. Οι ενδεικτικές ημέρες συναλλαγής για τις ΠΚΑ και τις τακτικές ΠΠΜΑ παρουσιάζονται στον πίνακα 7.







Πίνακας 7 Συνήθεις ημέρες συναλλαγής για τις ΠΚΑ και τις τακτικές ΠΠΜΑ Κατηγορία πράξεων ανοικτής αγοράς Συνήθης ημέρα συναλλαγής (T) ΠΚΑ Κάθε Τρίτη (1) Τακτικές ΠΠΜΑ Τελευταία Τετάρτη κάθε ημερολογιακού μήνα (2) (*1) Σε περίπτωση αργίας μπορεί να οριστεί άλλη ημερομηνία. (*2) Λόγω των εορτών, η πράξη του Δεκεμβρίου συνήθως διενεργείται μία εβδομάδα νωρίτερα, δηλαδή την προτελευταία Τετάρτη του μήνα.

Άρθρο 29

Διενέργεια δημοπρασιών για πράξεις εξομάλυνσης των βραχυχρόνιων διακυμάνσεων της ρευστότητας και διαρθρωτικές πράξεις χωρίς ημερολογιακό πρόγραμμα δημοπρασιών

1. Οι πράξεις εξομάλυνσης των βραχυχρόνιων διακυμάνσεων της ρευστότητας δεν εκτελούνται βάσει προκαθορισμένου ημερολογιακού προγράμματος. Η ΕΚΤ μπορεί με απόφασή της να διενεργεί τις εν λόγω πράξεις οποιαδήποτε εργάσιμη ημέρα του Ευρωσυστήματος. Δυνατότητα συμμετοχής έχουν μόνον οι ΕθνΚΤ για τις οποίες η ημερομηνία συναλλαγής, η ημερομηνία διακανονισμού και η ημερομηνία αποπληρωμής είναι εργάσιμες.

2. Οι διαρθρωτικές πράξεις που διενεργούνται με τακτικές δημοπρασίες δεν εκτελούνται βάσει προκαθορισμένου ημερολογιακού προγράμματος. Συνήθως διενεργούνται και διακανονίζονται σε εργάσιμες ημέρες των ΕθνΚΤ όλων των κρατών μελών με νόμισμα το ευρώ.







Τμήμα 2

Στάδια δημοπρασιών







Ενότητα 1

Ανακοίνωση δημοπρασιών

Άρθρο 30

Ανακοίνωση τακτικών και έκτακτων δημοπρασιών

▼M4

1. Η ΕΚΤ ανακοινώνει δημοσίως και εκ των προτέρων τις τακτικές δημοπρασίες. Οι ΕθνΚΤ μπορούν επίσης να ανακοινώνουν τις τακτικές δημοπρασίες δημοσίως και, εφόσον κρίνεται απαραίτητο, απευθείας στους αντισυμβαλλομένους.

2. Η ΕΚΤ μπορεί να ανακοινώνει δημοσίως και εκ των προτέρων τις έκτακτες δημοπρασίες. Στις έκτακτες δημοπρασίες που ανακοινώνονται εκ των προτέρων δημοσίως η ΕθνΚΤ μπορεί, εφόσον κρίνεται απαραίτητο, να επικοινωνεί απευθείας με τους επιλεγμένους αντισυμβαλλομένους. Στις έκτακτες δημοπρασίες που δεν ανακοινώνονται εκ των προτέρων δημοσίως οι ΕθνΚΤ επικοινωνούν απευθείας με τους επιλεγμένους αντισυμβαλλομένους.

▼B

3. Η ανακοίνωση της δημοπρασίας αποτελεί πρόσκληση προς τους αντισυμβαλλομένους για την υποβολή νομικά δεσμευτικών προσφορών. Η ανακοίνωση δεν αποτελεί πρόταση της ΕΚΤ ή των ΕθνΚΤ.

4. Το παράρτημα II της παρούσας κατευθυντήριας γραμμής καθορίζει τις πληροφορίες που διαλαμβάνονται στη δημόσια ανακοίνωση της δημοπρασίας.

5. Η ΕΚΤ μπορεί να λαμβάνει οποιοδήποτε μέτρο θεωρεί σκόπιμο για τη διόρθωση τυχόν λάθους στην ανακοίνωση δημοπρασίας, καθώς και να προβαίνει στην ακύρωση ή διακοπή υπό εκτέλεση δημοπρασίας.







Ενότητα 2

Κατάρτιση και υποβολή των προσφορών των αντισυμβαλλομένων

Άρθρο 31

Μορφή και τόπος υποβολής των προσφορών

1. Οι προσφορές πρέπει να υποβάλλονται από τον αντισυμβαλλόμενο στην οικεία ΕθνΚΤ. Οι προσφορές ορισμένου ιδρύματος μπορούν να υποβάλλονται στην οικεία ΕθνΚΤ μόνο από ένα κατάστημα σε κάθε κράτος μέλος με νόμισμα το ευρώ στο οποίο είναι εγκατεστημένο το ίδρυμα, δηλαδή είτε από το κεντρικό κατάστημα είτε από υποκατάστημα που έχει οριστεί για το σκοπό αυτόν.

2. Οι αντισυμβαλλόμενοι υποβάλλουν προσφορές των οποίων η μορφή ανταποκρίνεται στο υπόδειγμα που παρέχει η ΕθνΚΤ για την αντίστοιχη πράξη.

Άρθρο 32

Υποβολή των προσφορών

1. Στις δημοπρασίες σταθερού επιτοκίου οι αντισυμβαλλόμενοι δηλώνουν στις προσφορές τους το ποσό για το οποίο επιθυμούν να συναλλαγούν με τις ΕθνΚΤ.

2. Στις δημοπρασίες σταθερού επιτοκίου που αφορούν πράξεις ανταλλαγής νομισμάτων οι αντισυμβαλλόμενοι δηλώνουν το ποσό του «σταθερού» νομίσματος (δηλαδή του νομίσματος η ποσότητα του οποίου παραμένει σταθερή) το οποίο προτίθενται να πωλήσουν και να επαναγοράσουν ή να αγοράσουν και να επαναπωλήσουν με τις συγκεκριμένες διαφορικές μονάδες ανταλλαγής.

3. Στις δημοπρασίες ανταγωνιστικού επιτοκίου, οι αντισυμβαλλόμενοι μπορούν να υποβάλλουν έως και δέκα διαφορετικές προσφορές επιτοκίων, τιμών ή διαφορικών μονάδων ανταλλαγής. Σε εξαιρετικές περιπτώσεις το Ευρωσύστημα μπορεί να επιβάλλει όριο στον αριθμό προσφορών που μπορεί να υποβάλλει κάθε αντισυμβαλλόμενος. Σε κάθε προσφορά οι αντισυμβαλλόμενοι αναφέρουν το ποσό με το οποίο επιθυμούν να συμμετάσχουν στη συναλλαγή, καθώς και το σχετικό επιτόκιο, τιμή ή διαφορική μονάδα ανταλλαγής. Η προσφορά επιτοκίου ή διαφορικής μονάδας ανταλλαγής εκφράζεται σε πολλαπλάσια του 0,01 της εκατοστιαίας μονάδας. Η προσφορά τιμής εκφράζεται σε πολλαπλάσια του 0,001 της εκατοστιαίας μονάδας.

4. Στις δημοπρασίες ανταγωνιστικού επιτοκίου που αφορούν πράξεις ανταλλαγής νομισμάτων οι αντισυμβαλλόμενοι αναφέρουν το ποσό του «σταθερού» νομίσματος και τη διαφορική μονάδα ανταλλαγής με την οποία προτίθενται να συμμετάσχουν στην πράξη.

5. Στις δημοπρασίες ανταγωνιστικού επιτοκίου που αφορούν πράξεις ανταλλαγής νομισμάτων οι διαφορικές μονάδες ανταλλαγής διατυπώνονται σύμφωνα με την καθιερωμένη πρακτική της αγοράς και οι προσφορές εκφράζονται σε πολλαπλάσια του 0,01 της διαφορικής μονάδας ανταλλαγής.

6. Όσον αφορά την έκδοση πιστοποιητικών χρέους της ΕΚΤ, η ΕΚΤ μπορεί με απόφασή της να ορίζει ότι οι προσφορές εκφράζονται ως τιμές και όχι ως επιτόκια. Στις περιπτώσεις αυτές οι τιμές εκφράζονται ως ποσοστό της ονομαστικής αξίας των τίτλων με τρία δεκαδικά ψηφία.

Άρθρο 33

Ελάχιστο και ανώτατο ποσό προσφοράς

1. Για τις ΠΚΑ το ελάχιστο ποσό προσφοράς είναι 1 000 000 ευρώ. Προσφορές που υπερβαίνουν το ποσό αυτό εκφράζονται σε ακέραια πολλαπλάσια των 100 000 ευρώ. Το ελάχιστο ποσό προσφοράς ισχύει για κάθε μεμονωμένη προσφορά επιτοκίου.

2. Όσον αφορά τις ΠΠΜΑ οι ΕθνΚΤ ορίζουν ένα ελάχιστο ποσό προσφοράς κυμαινόμενο μεταξύ 10 000 ευρώ και 1 000 000 ευρώ. Προσφορές που υπερβαίνουν το ελάχιστο ποσό εκφράζονται σε ακέραια πολλαπλάσια των 10 000 ευρώ. Το ελάχιστο ποσό προσφοράς ισχύει για κάθε μεμονωμένη προσφορά επιτοκίου.

3. Για τις πράξεις εξομάλυνσης των βραχυχρόνιων διακυμάνσεων της ρευστότητας και για τις διαρθρωτικές πράξεις το ελάχιστο ποσό προσφοράς είναι 1 000 000 ευρώ. Προσφορές που υπερβαίνουν το ποσό αυτό εκφράζονται σε ακέραια πολλαπλάσια των 100 000 ευρώ. Το ελάχιστο ποσό προσφοράς ισχύει για κάθε μεμονωμένη προσφορά επιτοκίου, τιμής ή διαφορικής μονάδας ανταλλαγής, ανάλογα με το συγκεκριμένο είδος πράξης.

4. Η ΕΚΤ μπορεί να επιβάλλει ανώτατο όριο στο ποσό προσφοράς που μπορεί να υποβάλλει κάθε αντισυμβαλλόμενος, προκειμένου να αποτρέψει την υποβολή δυσανάλογα υψηλών προσφορών. Σε περίπτωση επιβολής ορίου η ΕΚΤ αναφέρει λεπτομέρειες σχετικά με το ανώτατο ποσό προσφοράς στη δημόσια ανακοίνωση της δημοπρασίας.

Άρθρο 34

Ελάχιστο και ανώτατο επιτόκιο προσφοράς

1. Στις δημοπρασίες ανταγωνιστικού επιτοκίου για την παροχή ρευστότητας η ΕΚΤ μπορεί να επιβάλλει ελάχιστο επιτόκιο προσφοράς, το οποίο είναι το κατώτατο όριο επιτοκίου που μπορούν να υποβάλλουν στις προσφορές τους οι αντισυμβαλλόμενοι.

2. Στις δημοπρασίες ανταγωνιστικού επιτοκίου για την απορρόφηση ρευστότητας η ΕΚΤ μπορεί να επιβάλλει ανώτατο επιτόκιο προσφοράς, το οποίο είναι το ανώτατο όριο επιτοκίου που μπορούν να υποβάλλουν στις προσφορές τους οι αντισυμβαλλόμενοι.

Άρθρο 35

Προθεσμία υποβολής προσφορών

1. Οι αντισυμβαλλόμενοι μπορούν να ανακαλούν τις προσφορές τους οποτεδήποτε έως τη λήξη της προθεσμίας για την υποβολή προσφορών.

2. Προσφορές που υποβάλλονται μετά τη λήξη της προθεσμίας δεν λαμβάνονται υπόψη και θεωρούνται μη αποδεκτές.

3. Το εμπρόθεσμο της υποβολής κρίνεται από την οικεία ΕθνΚΤ.

Άρθρο 36

Απόρριψη προσφορών

1. Η ΕθνΚΤ απορρίπτει:

α) όλες τις προσφορές αντισυμβαλλομένου των οποίων το συνολικό ποσό υπερβαίνει το ανώτατο όριο προσφοράς που καθορίζει η ΕΚΤ·

β) κάθε προσφορά αντισυμβαλλομένου που υπολείπεται του ελάχιστου ποσού προσφοράς·

γ) κάθε προσφορά αντισυμβαλλομένου που υπολείπεται του ελάχιστου αποδεκτού επιτοκίου, τιμής ή διαφορικής μονάδας ανταλλαγής ή υπερβαίνει το ανώτατο αποδεκτό επιτόκιο προσφοράς, τιμή ή διαφορική μονάδα ανταλλαγής.

2. Η ΕθνΚΤ μπορεί να απορρίπτει προσφορές που είναι ελλιπείς ή δεν υποβάλλονται σύμφωνα με το ενδεδειγμένο υπόδειγμα.

3. Σε περίπτωση που η οικεία ΕθνΚΤ αποφασίσει να απορρίψει την προσφορά, ενημερώνει σχετικά τον αντισυμβαλλόμενο πριν από την κατανομή του ποσού της δημοπρασίας.







Ενότητα 3

Κατανομή ποσού της δημοπρασίας

Άρθρο 37

Κατανομή ποσού σε δημοπρασίες σταθερού επιτοκίου για πράξεις παροχής και απορρόφησης ρευστότητας

1. Στις δημοπρασίες σταθερού επιτοκίου οι προσφορές των αντισυμβαλλομένων ικανοποιούνται ως ακολούθως:

α) Αθροίζονται όλες οι προσφορές.

β) Εάν το άθροισμα υπερβαίνει το συνολικό ποσό της ρευστότητας προς κατανομή, οι προσφορές ικανοποιούνται αναλογικά, με βάση τον λόγο του κατανεμητέου ποσού προς το άθροισμα των προσφορών, σύμφωνα με τον πίνακα 1 του παραρτήματος III.

γ) Το ποσό που κατανέμεται σε κάθε αντισυμβαλλόμενο στρογγυλοποιείται στον πλησιέστερο ακέραιο αριθμό ευρώ.

2. Η ΕΚΤ μπορεί να αποφασίζει την εφαρμογή:

α) ελάχιστου ποσού κατανομής, δηλαδή κατώτατου ορίου στο ποσό που μπορεί να κατανεμηθεί σε κάθε αντισυμβαλλόμενο· ή

β) ελάχιστου ποσοστού κατανομής, δηλαδή κατώτατου ορίου εκφραζόμενου σε ποσοστό, στην αναλογία των προσφορών στο οριακό επιτόκιο το οποίο μπορεί να κατανεμηθεί σε κάθε αντισυμβαλλόμενο.

Άρθρο 38

Κατανομή ποσού σε δημοπρασίες ανταγωνιστικού επιτοκίου για πράξεις σε ευρώ με σκοπό την παροχή ρευστότητας

1. Στις δημοπρασίες ανταγωνιστικού επιτοκίου για πράξεις σε ευρώ με σκοπό την παροχή ρευστότητας οι προσφορές των αντισυμβαλλομένων ικανοποιούνται ως ακολούθως:

α) Οι προσφορές κατατάσσονται κατά φθίνουσα σειρά των προσφερόμενων επιτοκίων ή κατά αύξουσα σειρά των προσφερόμενων τιμών.

β) Οι προσφορές με τα υψηλότερα επίπεδα επιτοκίων (τη χαμηλότερη τιμή) ικανοποιούνται κατά προτεραιότητα και ακολούθως γίνονται δεκτές οι προσφορές με τα διαδοχικά χαμηλότερα επιτόκια (υψηλότερες τιμές) μέχρις ότου εξαντληθεί το συνολικό ποσό ρευστότητας που πρόκειται να χορηγηθεί.

γ) Εάν το άθροισμα των προσφορών που έγιναν δεκτές στο οριακό επιτόκιο (στην υψηλότερη αποδεκτή τιμή) υπερβαίνει το εναπομένον προς κατανομή ποσό, οι προσφορές ικανοποιούνται αναλογικά, με βάση τον λόγο του εναπομένοντος προς κατανομή ποσού προς το συνολικό ποσό προσφορών στο οριακό επιτόκιο (στην υψηλότερη αποδεκτή τιμή), σύμφωνα με τον πίνακα 2 του παραρτήματος III.

δ) Το ποσό που κατανέμεται σε κάθε αντισυμβαλλόμενο στρογγυλοποιείται στον πλησιέστερο ακέραιο αριθμό ευρώ.

2. Η ΕΚΤ μπορεί να αποφασίσει την εφαρμογή ελάχιστου ποσού κατανομής σε κάθε αποδεκτή προσφορά.

Άρθρο 39

Κατανομή ποσού σε δημοπρασίες ανταγωνιστικού επιτοκίου για πράξεις σε ευρώ με σκοπό την απορρόφηση ρευστότητας

1. Στις δημοπρασίες ανταγωνιστικού επιτοκίου για πράξεις σε ευρώ με σκοπό την απορρόφηση ρευστότητας, οι οποίες χρησιμοποιούνται για την έκδοση πιστοποιητικών χρέους της ΕΚΤ και την αποδοχή καταθέσεων καθορισμένης διάρκειας, οι προσφορές των αντισυμβαλλομένων ικανοποιούνται ως ακολούθως:

α) Οι προσφορές κατατάσσονται κατά αύξουσα σειρά των προσφερόμενων επιτοκίων ή κατά φθίνουσα σειρά των προσφερόμενων τιμών.

β) Οι προσφορές με τα χαμηλότερα επίπεδα επιτοκίων (την υψηλότερη τιμή) ικανοποιούνται κατά προτεραιότητα και ακολούθως γίνονται δεκτές οι προσφορές με τα διαδοχικά υψηλότερα επιτόκια (χαμηλότερες τιμές) μέχρις ότου εξαντληθεί το συνολικό ποσό ρευστότητας που πρόκειται να απορροφηθεί.

γ) Εάν το άθροισμα των προσφορών που έγιναν δεκτές στο οριακό επιτόκιο (στη χαμηλότερη αποδεκτή τιμή) υπερβαίνει το εναπομένον προς κατανομή ποσό, οι προσφορές ικανοποιούνται αναλογικά, με βάση το λόγο του εναπομένοντος προς κατανομή ποσού προς το συνολικό ποσό προσφορών στο οριακό επιτόκιο (στη χαμηλότερη αποδεκτή τιμή), σύμφωνα με τον πίνακα 2 του παραρτήματος III.

δ) Το ποσό που κατανέμεται σε κάθε αντισυμβαλλόμενο στρογγυλοποιείται στον πλησιέστερο ακέραιο αριθμό ευρώ. Όσον αφορά την έκδοση πιστοποιητικών χρέους της ΕΚΤ η ονομαστική αξία του ποσού που κατανέμεται στρογγυλοποιείται στο πλησιέστερο πολλαπλάσιο των 100 000 ευρώ.

2. Η ΕΚΤ μπορεί να αποφασίσει την εφαρμογή ελάχιστου ποσού κατανομής σε κάθε αποδεκτή προσφορά.

Άρθρο 40

Κατανομή ποσού σε δημοπρασίες ανταγωνιστικού επιτοκίου για πράξεις ανταλλαγής νομισμάτων με σκοπό την παροχή ρευστότητας

1. Στις δημοπρασίες ανταγωνιστικού επιτοκίου για πράξεις ανταλλαγής νομισμάτων με σκοπό την παροχή ρευστότητας οι προσφορές των αντισυμβαλλομένων ικανοποιούνται ως ακολούθως:

α) Οι προσφορές κατατάσσονται κατά αύξουσα σειρά των διαφορικών μονάδων ανταλλαγής λαμβανομένου υπόψη του προσήμου των τελευταίων.

β) Το πρόσημο των διαφορικών μονάδων ανταλλαγής εξαρτάται από το πρόσημο της διαφοράς επιτοκίου μεταξύ του ξένου νομίσματος και του ευρώ. Όσον αφορά τη διάρκεια της πράξης ανταλλαγής: i) εάν το επιτόκιο του ξένου νομίσματος είναι υψηλότερο από το αντίστοιχο επιτόκιο του ευρώ, το πρόσημο των διαφορικών μονάδων ανταλλαγής είναι θετικό, δηλαδή η ισοτιμία ανταλλαγής του ευρώ περιλαμβάνει ποσοστό υπερτίμησης (premium)· και ii) εάν το επιτόκιο του ξένου νομίσματος είναι χαμηλότερο από το αντίστοιχο επιτόκιο του ευρώ, το πρόσημο των διαφορικών μονάδων ανταλλαγής είναι αρνητικό, δηλαδή η ισοτιμία ανταλλαγής του ευρώ περιλαμβάνει ποσοστό υποτίμησης (discount).

γ) Οι προσφορές με τις χαμηλότερες διαφορικές μονάδες ανταλλαγής ικανοποιούνται κατά προτεραιότητα και ακολούθως οι προσφορές με τις διαδοχικά υψηλότερες διαφορικές μονάδες ανταλλαγής, μέχρις ότου εξαντληθεί το συνολικό προς κατανομή ποσό του νομίσματος, η ποσότητα του οποίου διατηρείται σταθερή.

δ) Εάν το άθροισμα των προσφορών που έγιναν δεκτές στις υψηλότερες διαφορικές μονάδες ανταλλαγής, δηλαδή στις οριακές διαφορικές μονάδες ανταλλαγής, υπερβαίνει το εναπομένον προς κατανομή ποσό, οι προσφορές ικανοποιούνται αναλογικά, με βάση το λόγο του εναπομένοντος προς κατανομή ποσού προς το συνολικό ποσό προσφορών στις οριακές διαφορικές μονάδες ανταλλαγής, σύμφωνα με τον πίνακα 3 του παραρτήματος III.

ε) Το ποσό που κατανέμεται σε κάθε αντισυμβαλλόμενο στρογγυλοποιείται στον πλησιέστερο ακέραιο αριθμό ευρώ.

2. Η ΕΚΤ μπορεί να αποφασίσει την εφαρμογή ελάχιστου ποσού κατανομής σε κάθε αποδεκτή προσφορά.

Άρθρο 41

Κατανομή ποσού σε δημοπρασίες ανταγωνιστικού επιτοκίου για πράξεις ανταλλαγής νομισμάτων με σκοπό την απορρόφηση ρευστότητας

1. Στις δημοπρασίες ανταγωνιστικού επιτοκίου για πράξεις ανταλλαγής νομισμάτων με σκοπό την απορρόφηση ρευστότητας οι προσφορές των αντισυμβαλλομένων ικανοποιούνται ως ακολούθως:

α) Οι προσφορές κατατάσσονται κατά φθίνουσα σειρά των διαφορικών μονάδων ανταλλαγής λαμβανομένου υπόψη του προσήμου των τελευταίων.

β) Το πρόσημο των διαφορικών μονάδων ανταλλαγής εξαρτάται από το πρόσημο της διαφοράς επιτοκίου μεταξύ του ξένου νομίσματος και του ευρώ. Για τη διάρκεια της πράξης: i) εάν το επιτόκιο του ξένου νομίσματος είναι υψηλότερο από το αντίστοιχο επιτόκιο του ευρώ, το πρόσημο των διαφορικών μονάδων ανταλλαγής είναι θετικό, δηλαδή η ισοτιμία ανταλλαγής του ευρώ περιλαμβάνει ποσοστό υπερτίμησης (premium)· και ii) εάν το επιτόκιο του ξένου νομίσματος είναι χαμηλότερο από το αντίστοιχο επιτόκιο του ευρώ, το πρόσημο των διαφορικών μονάδων ανταλλαγής είναι αρνητικό, δηλαδή η ισοτιμία ανταλλαγής του ευρώ περιλαμβάνει ποσοστό υποτίμησης (discount).

γ) Οι προσφορές με τις υψηλότερες διαφορικές μονάδες ανταλλαγής ικανοποιούνται κατά προτεραιότητα και ακολούθως ικανοποιούνται οι προσφορές με τις διαδοχικά χαμηλότερες διαφορικές μονάδες ανταλλαγής, μέχρις ότου: i) εξαντληθεί το συνολικό προς απορρόφηση ποσό του νομίσματος, του οποίου η ποσότητα διατηρείται σταθερή· και ii) το άθροισμα των προσφορών που έγιναν δεκτές στις χαμηλότερες διαφορικές μονάδες ανταλλαγής, δηλαδή στις οριακές διαφορικές μονάδες ανταλλαγής, υπερβεί το εναπομένον προς κατανομή ποσό.

δ) Στην περίπτωση εναπομένοντος ποσού οι προσφορές ικανοποιούνται αναλογικά, με βάση το λόγο του εναπομένοντος ποσού προς το συνολικό ποσό προσφορών στις οριακές διαφορικές μονάδες ανταλλαγής, σύμφωνα με τον πίνακα 3 του παραρτήματος III. Το ποσό που κατανέμεται σε κάθε αντισυμβαλλόμενο στρογγυλοποιείται στον πλησιέστερο ακέραιο αριθμό ευρώ.

2. Η ΕΚΤ μπορεί να αποφασίσει την εφαρμογή ελάχιστου ποσού κατανομής σε κάθε αποδεκτή προσφορά.

Άρθρο 42

Μέθοδος κατανομής δημοπρασίας ανταγωνιστικού επιτοκίου

Στις δημοπρασίες ανταγωνιστικού επιτοκίου το Ευρωσύστημα μπορεί να εφαρμόζει μέθοδο κατανομής με βάση ενιαίο επιτόκιο (δημοπρασία «ολλανδικού τύπου») ή πολλαπλό επιτόκιο (δημοπρασία «αμερικανικού τύπου»).







Ενότητα 4

Ανακοίνωση αποτελεσμάτων της δημοπρασίας

Άρθρο 43

Ανακοίνωση των αποτελεσμάτων της δημοπρασίας

▼M4

1. Η ΕΚΤ ανακοινώνει δημοσίως την απόφασή της για την κατανομή του ποσού της δημοπρασίας βάσει του σχετικού αποτελέσματος. Επιπροσθέτως, οι ΕθνΚΤ μπορούν να ανακοινώνουν την εν λόγω απόφαση της ΕΚΤ δημοσίως και, εφόσον το κρίνουν απαραίτητο, απευθείας στους αντισυμβαλλομένους.

▼B

2. Το παράρτημα IV της παρούσας κατευθυντήριας γραμμής καθορίζει τις πληροφορίες που διαλαμβάνονται στη δημόσια ανακοίνωση της δημοπρασίας.

3. Σε περίπτωση που η απόφαση για την κατανομή του ποσού της δημοπρασίας περιέχει εσφαλμένες πληροφορίες σε σχέση με το περιεχόμενο της δημόσιας ανακοίνωσης του αποτελέσματος που αναφέρεται στην παράγραφο 1, η ΕΚΤ μπορεί να λαμβάνει οποιοδήποτε μέτρο κρίνει σκόπιμο για τη διόρθωση του σφάλματος.

4. Μετά τη δημόσια ανακοίνωση της απόφασης της ΕΚΤ για την κατανομή του ποσού της δημοπρασίας βάσει του σχετικού αποτελέσματος, κατά τα οριζόμενα στην παράγραφο 1, οι ΕθνΚΤ πιστοποιούν απευθείας σε κάθε αντισυμβαλλόμενο το ποσό που του κατανεμήθηκε, κατά τρόπο ώστε κάθε αντισυμβαλλόμενος να λαμβάνει ατομική και βέβαιη πιστοποίηση της επιτυχίας του στη δημοπρασία και του ακριβούς ποσού που του κατανεμήθηκε.







Τμήμα 3

Διμερείς διαδικασίες που εφαρμόζονται στις πράξεις ανοικτής αγοράς του Ευρωσυστήματος

Άρθρο 44

Επισκόπηση των διμερών διαδικασιών

1. Το Ευρωσύστημα μπορεί να εκτελεί οποιαδήποτε από τις ακόλουθες πράξεις ανοικτής αγοράς μέσω διμερών διαδικασιών:

α) πράξεις εξομάλυνσης των βραχυχρόνιων διακυμάνσεων της ρευστότητας (αντιστρεπτέες συναλλαγές, πράξεις ανταλλαγής νομισμάτων ή αποδοχή καταθέσεων καθορισμένης διάρκειας)· ή

β) διαρθρωτικές πράξεις (οριστικές συναλλαγές).

2. Ανάλογα με την εκάστοτε συναλλαγή, οι διμερείς διαδικασίες μπορούν να εκτελούνται απευθείας με τους αντισυμβαλλομένους κατά τα οριζόμενα στο άρθρο 45 ή μέσω χρηματιστηρίου και διαμεσολαβητών της αγοράς κατά τα οριζόμενα στο άρθρο 46.

Άρθρο 45

Διμερείς διαδικασίες που εκτελούνται με απευθείας επικοινωνία με τους αντισυμβαλλομένους

1. Οι πράξεις εξομάλυνσης των βραχυχρόνιων διακυμάνσεων της ρευστότητας και οι διαρθρωτικές πράξεις με οριστικές συναλλαγές που διενεργούνται μέσω διμερών διαδικασιών μπορούν να εκτελούνται με απευθείας επικοινωνία με τους αντισυμβαλλομένους.

2. Οι ΕθνΚΤ επικοινωνούν απευθείας με ένα ή περισσότερα ιδρύματα τα οποία επιλέγονται βάσει των κριτηρίων καταλληλότητας του άρθρου 57. Οι ΕθνΚΤ αποφασίζουν αν θα συναλλαγούν με αυτά, ακολουθώντας τις οδηγίες της ΕΚΤ.

3. Με την επιφύλαξη της παραγράφου 2, το διοικητικό συμβούλιο της ΕΚΤ μπορεί να αποφασίσει ότι σε εξαιρετικές περιπτώσεις η ΕΚΤ ή μία ή περισσότερες ΕθνΚΤ, ενεργώντας ως ο εκτελεστικός βραχίονας της ΕΚΤ, διενεργούν πράξεις εξομάλυνσης των βραχυχρόνιων διακυμάνσεων της ρευστότητας ή διαρθρωτικές πράξεις με οριστικές συναλλαγές μέσω διμερών διαδικασιών. Στην περίπτωση αυτή οι διαδικασίες που εφαρμόζονται για τις εν λόγω πράξεις προσαρμόζονται αναλόγως. Η ΕΚΤ αποφασίζει αν θα συναλλαγεί με τα ιδρύματα με τα οποία επικοινώνησε.

Άρθρο 46

Πράξεις που εκτελούνται στο πλαίσιο διμερών διαδικασιών μέσω χρηματιστηρίου και διαμεσολαβητών της αγοράς

1. Με την επιφύλαξη του άρθρου 45, οι διαρθρωτικές πράξεις που διενεργούνται με οριστικές συναλλαγές μέσω διμερών διαδικασιών μπορούν να εκτελούνται μέσω χρηματιστηρίου ή διαμεσολαβητών της αγοράς.

2. Σύμφωνα με τα οριζόμενα στο άρθρο 57, δεν υφίστανται περιορισμοί όσον αφορά το φάσμα των αντισυμβαλλομένων που μπορούν να συμμετέχουν στις ως άνω πράξεις.

3. Οι σχετικές διαδικασίες προσαρμόζονται στην πρακτική που ακολουθείται στην αγορά όσον αφορά τα χρεόγραφα που αποτελούν αντικείμενο της πράξης.

Άρθρο 47

Ανακοίνωση των πράξεων που εκτελούνται μέσω διμερών διαδικασιών

1. Οι πράξεις εξομάλυνσης των βραχυχρόνιων διακυμάνσεων της ρευστότητας ή οι διαρθρωτικές πράξεις με οριστικές συναλλαγές που διενεργούνται μέσω διμερών διαδικασιών δεν ανακοινώνονται δημοσίως εκ των προτέρων, εκτός εάν άλλως αποφασίσει η ΕΚΤ.

2. Η ΕΚΤ μπορεί να αποφασίσει να μην ανακοινώσει δημοσίως το αποτέλεσμα των ως άνω διμερών διαδικασιών.

Άρθρο 48

Ημέρες λειτουργίας για πράξεις που εκτελούνται μέσω διμερών διαδικασιών

1. Η ΕΚΤ μπορεί με απόφασή της να διενεργεί πράξεις εξομάλυνσης των βραχυχρόνιων διακυμάνσεων της ρευστότητας μέσω διμερών διαδικασιών οποιαδήποτε εργάσιμη ημέρα του Ευρωσυστήματος. Στις εν λόγω πράξεις μπορούν να συμμετέχουν μόνον ΕθνΚΤ για τις οποίες η ημερομηνία συναλλαγής, η ημερομηνία διακανονισμού και η ημερομηνία αποπληρωμής είναι εργάσιμες ημέρες της ΕθνΚΤ.

2. Οι διαρθρωτικές πράξεις που διενεργούνται μέσω διμερών διαδικασιών με οριστικές συναλλαγές συνήθως εκτελούνται και διακανονίζονται σε εργάσιμες ημέρες των ΕθνΚΤ όλων των κρατών μελών με νόμισμα το ευρώ.







ΚΕΦΑΛΑΙΟ 2

Διαδικασίες διακανονισμού των πράξεων νομισματικής πολιτικής του Ευρωσυστήματος

Άρθρο 49

Επισκόπηση των διαδικασιών διακανονισμού

1. Οι εντολές πληρωμής στο πλαίσιο της συμμετοχής σε πράξεις ανοικτής αγοράς ή της χρήσης των πάγιων διευκολύνσεων διακανονίζονται στους λογαριασμούς των αντισυμβαλλομένων στην ΕθνΚΤ ή στους λογαριασμούς τράπεζας διακανονισμού που συμμετέχει στο TARGET2.

2. Οι εντολές πληρωμής στο πλαίσιο της συμμετοχής σε πράξεις ανοικτής αγοράς για την παροχή ρευστότητας ή της χρήσης της διευκόλυνσης οριακής χρηματοδότησης διακανονίζονται μόνον ταυτόχρονα με την οριστική μεταβίβαση των αποδεκτών περιουσιακών στοιχείων που εξασφαλίζουν την πράξη ή μετά από την εν λόγω μεταβίβαση. Για το σκοπό αυτόν οι αντισυμβαλλόμενοι:

α) καταθέτουν εκ των προτέρων τα αποδεκτά περιουσιακά στοιχεία στην ΕθνΚΤ· ή

β) διακανονίζουν τα αποδεκτά περιουσιακά στοιχεία με την ΕθνΚΤ με παράδοση έναντι πληρωμής.

Άρθρο 50

Διακανονισμός πράξεων ανοικτής αγοράς

1. Το Ευρωσύστημα μεριμνά δεόντως ώστε οι συναλλαγές που αφορούν τις πράξεις ανοικτής αγοράς του να διακανονίζονται ταυτόχρονα σε όλα τα κράτη μέλη με νόμισμα το ευρώ με όλους τους αντισυμβαλλομένους που παρείχαν επαρκή αποδεκτά περιουσιακά στοιχεία ως ασφάλεια. Ωστόσο, λόγω λειτουργικών περιορισμών και τεχνικών χαρακτηριστικών (π.χ. των ΣΔΤ), ο χρόνος διακανονισμού των πράξεων ανοικτής αγοράς εντός της ημέρας μπορεί να διαφέρει μεταξύ των κρατών μελών με νόμισμα το ευρώ.

2. Οι ενδεικτικές ημερομηνίες διακανονισμού παρουσιάζονται συνοπτικά στον πίνακα 8.







Πίνακας 8 Ενδεικτικές ημερομηνίες διακανονισμού των πράξεων ανοικτής αγοράς του Ευρωσυστήματος (1) Μέσο νομισματικής πολιτικής Ημερομηνία διακανονισμού πράξεων ανοικτής αγοράς που εκτελούνται μέσω τακτικών δημοπρασιών Ημερομηνία διακανονισμού πράξεων ανοικτής αγοράς που εκτελούνται μέσω έκτακτων δημοπρασιών ή διμερών διαδικασιών Αντιστρεπτέες συναλλαγές T+1 T Οριστικές συναλλαγές Σύμφωνα με την πρακτική που εφαρμόζεται στην αγορά για τα αποδεκτά περιουσιακά στοιχεία Έκδοση πιστοποιητικών χρέους της ΕΚΤ T+2 — Πράξεις ανταλλαγής νομισμάτων T, T+1 or T+2 Αποδοχή καταθέσεων καθορισμένης διάρκειας T, T+1 (